qundao/data-zh-poetry huggingface dataset:
挽左宗棠联
作者：罗穆倩
朝代：清
体裁：联

食性我能谙，白菜满园供祭馔；浓荫公所茇，绿杨夹道护灵旗。
挽曾国荃联
作者：罗章
朝代：清
体裁：联

七载效驰驱，一权守扬，再权守淮，比荷公宏奖有加，星彩遽韬沦，岂独邦黎悲曷仰；中兴数贤达，胡谥曰忠，左谥曰襄，问何人实兼此美，天恩示优异，试征国史亦无多。
挽彭玉麟联
作者：罗纹
朝代：清
体裁：联

七年前持节绥边，犹忆迹寄肥阳，杖履殷勤劳顾问；百战后沿江设险，不须碑留岘首，苍黎歌泣遍东南。
挽丁鹭汀父联
作者：罗绕典
朝代：清
体裁：联

簪笔侍三天，谪仙人秉节南来，似经万里夜郎，听莺小住；锋车驰六月，选佛地乘云西去，空望千年华表，化鹤归来。
曹太保行
作者：罗绕典
朝代：清

男儿不能杀贼立功牖下老，陶土沈埋空草草。雁塞龙堆边月寒，广牧英名迹如扫。马革归魂破庙存，士女犹谈曹太保。噫嘻太保心似铁，仗剑秦关眼流血。有明末造半尘土，誓挽日车回覆辙。发迹始辽左，转毂经河汾。虫沙卷地地无色，忠义薄天天不闻。咄哉南原役，争传太保死。城上白旗悬，貔貅因封豕。横矛跃马突飞出，一鼓幺么歼水涘。首功三万六千六，大树将军徒尔尔。南箕贝锦太纷呶，荐牍枉劳张御史。惟闻士民语，军中有一曹。威名满天下，西贼心胆摇。尔时大曹小曹并烜赫，直与韩范功同高。湫头镇前大星殒，援绝粮空势齑粉。太保请行目眦烈，生戴吾头愧延颈。靴刀巷战血淋漓，白日无光照幽愤，从此中原事尽非，君王手诏泪沾衣。鸰原憔悴忻州失，驹齿摧残杏岭围。一门碧血流青史，九十九泉空落晖。吁嗟乎！松山哀，梅花岭，前代忠奸久同尽。二臣档子尚烟销，百战奇功更灰冷。云中遗裔近衰微，栌栱荒凉秋草肥。何当旧史南狐笔，重写关西破贼碑。
留坝道中见桑
作者：罗绕典
朝代：清

古称桑者闲，树依五亩宅。矧兹阻岩疆，鼠壤无间隙。不毛偶抛荒，夫里布谁责。王政首躬桑，雍岐有遗泽。奈何蚕织休，颓俗尚难革。近闻贤使君，劝种加详覈。除害拟拔茶，兴利求衣帛。沃若藉人工，森然疏地脉。想见春风和，绿阴遍阡陌。鸣鸠故故啼，桑女交催迫。叶坠行篮轻，枝攀罗袖窄。入簇蚕堆红，剪纸蛾飞白。茧成大如瓮，丝牵络盈尺。茅屋竹篱间，纬车声络绎。窃比《葛覃》诗，浣濯服无斁。嗟我走风尘，碌碌惭逢掖。愿作广大裘，难集千狐腋。何日效棉薄，经纬手亲擘。裁法絮以仁，体和情悦怿。共庆春台登，庶免祁寒厄。怪他诸葛公，成都私八百。
留坝道中见稻
作者：罗绕典
朝代：清

我本耕田夫，戴笠湘山曲。饭稻羹河鱼，江乡习淳俗。自从官长安，冠冕苦拘束。疏懒弃蘋蓑，奔忙逐华毂。回望旧家山，林烟隔空谷。秋雨稼云黄，春风秧水绿。间阔儿时事，神驰渺幽独。此行出都门，沿途纷菽粟。惟少红莲稻，难夸农足谷。有如听筝琶，尚未聆豪竹。何意过松林，佳境豁心目。香叶舞翩翩，疏花散芬馥。粒重欲垂头，泥深犹没足。行将筑高廪，秋成欣鼓腹。吾侪牛马走，糊口营饘粥。常临乞米书，强窃代耕禄。铅椠果何功，风尘徒逐逐。何时十亩间，稳古三间屋。稼圃日潇洒，农书夜披读。言师苦县师，知足可无辱。
答沈朗亭太史
作者：罗绕典
朝代：清

名经遍订百千佛，名士咸宗六一公。贯月槎刚来剑外，采风车又指关中。华峰奇句君先问，蜀国新弦我尚同。添得秦云供纂组，可能分惠借邮筒。
送小韩入都
作者：罗绕典
朝代：清

论交湖海意粗疏，况是诗魔未忏除。过客有时门署凤，冷官无事座悬鱼。得君共奓悬河口，规我如看举烛书。好为香山赠鞭策，长安米贵不难居。
通天台
作者：罗绕典
朝代：清

石鞭东海秦王误，台筑通天汉武痴。青史茫茫人并逝，碧空渺渺事难知。秋风盘冷铜仙露，夜月机虚织女丝。他日金茎和泪折，茂陵荒草夕阳迟。
韩将军行
作者：罗绕典
朝代：清

定军山顶愁云结，沔水奔流诉呜咽。荒城一角枕褒斜，漠漠土花埋恨血。武乡侯死已千年，留得孤忠照双烈。健庵将军好身手，百战金川胆如斗。生小伊凉将种奇，捐躯报国家何有。累世从戒半死绥，主恩特奖忠良后。踏残红雪返天山，马上驮回刀箭瘢。万里羽书摧破贼，连番笳吹促平蛮。军声到处戈先倒，王冉高徐如电扫。散关月出栈云横，快马轻刀巢尽捣。元戎驰奏动华銮，勇号先颁上将坛。孔翠已沾仙露湛，铁衣犹裹阵云寒。丈夫义气填胸腑，誓斩幺么靖降虏。拔剑终须荡蚁城，当车那许撑螳斧。谁知蓦地卷妖氛，豕突狼奔战血腥。寇穷无路转难遏，野哭连村不忍听。将军奋臂大呼起，男儿今得死所矣。黄沙滩外日无光，生掷吾头御奸究。弯弓立马马忽蹶，愤碧淋漓溅江水。裨将桓桓记姓高，手挽征袍为公死。诘朝援至扫榛荆，雨泣连营问结缨。击贼睢阳魂不散，迎归先轸面如生。五丈溪头停素旐，灵輀不发阴风袅。九原合与葛侯邻，今古丹心塞苍昊。阿兄匹马走边关，骂贼亦似常山颜。鹡鸰原上分飞惨，豺虎丛中拔足难。一样尺书题远志，曾无乐府唱刀环。吁嗟乎！铜马军，赤眉贼，祇为凌烟功臣壮颜色。獍枭函首慰忠魂，四十年来无反侧。双烈祠边夕照残，路人指点各心酸。蜀山陇水名常在，莫怨军中少一韩。
春灯
作者：罗维屏
朝代：清

春宵春月满春江，火树银花未肯降。影弄鱼龙光彻夜，谁家少妇不窥窗。
题王果毅公传
作者：罗维屏
朝代：清

赫赫勋名出武庠，荣膺爵秩显天阊。乾嘉盛世干城倚，金厦方隅保障当。李帅军前标骏望，蔡魁净后觐龙光。如公福泽畴能匹，义举留贻荫梓桑。
挽彭玉麟联
作者：罗缙绅
朝代：清
体裁：联

元老作股肱，独有奇勋冠世；精忠披肝胆，更胜此公是谁。
挽曾国荃联
作者：罗缙绅
朝代：清
体裁：联

一身系天下安危，看手定河山，既仰难兄，又推难弟；厚泽遍大江南北，讵神归霄汉，民悲元老，帝悼元勋。
挽曾纪泽联
作者：罗缙绅
朝代：清
体裁：联

勋业遍华夷，史馆宣勤，芳流百世；馨香隆俎豆，侯门袭爵，典重千秋。
题黄鹤楼
作者：罗群英
朝代：清
体裁：联

远望认蟾宫，绮窗八面风云幻；重来攀鹄岭，长笛一声天地空。
御幛坪
作者：罗聘
朝代：清

桥平便游屐，赤阑无巧斫。窥涧俯乱流，面壁仰飞瀑。或如雪作花，或如几铺玉。或如大小珠，倒倾千万斛。山灵慰劳人，娱耳复娱目。淹留坐阴磴，不独洗烦溽。因叹祥符初，繁华逝水速。玉略载天书，万乘来空谷。辛苦献芝人，于焉开御幄。遗迹问清流，高松声谡谡。
雨中复上岱宗遇聂二归简朱大
作者：罗聘
朝代：清

夜雨侵客枕，山云宿官阁。起听新瀑声，遥从空涧落。因思凌孱颜，飘然出城郭。抱癖怜寡谐，不惮湿芒屩。陟历忽逢君，笑谓似宿诺。相与事跻攀，一一恣搜索。东崖叠壁垒，西岭攒剑锷。瞩目千芙蓉，云中辨隐约。万松为笙竽，寒风噫崖崿。盘回走玉龙，联络垂珠箔。大声吼波涛，小声击铃铎。石凹水凝垘，笠斜风欺箬。黑云看屡翻，雷雨复交作。飞来涧底龙，喷洒遍林壑。归舆时恐倾，磴滑难停脚。未免俗士讥，亦任山鬼谑。静悟造物心，所忌在极乐。不知雨更佳，兹游足凌轹。况有未来人，尚为尘事缚。
挽曾纪泽联
作者：罗荣光
朝代：清
体裁：联

数万里海国经营，文字语言，一秉谟猷抒远略；二十年勤劳中外，优隆典礼，君钦家世表公忠。
彭泽怀靖节先生
作者：罗萱
朝代：清

扁舟一叶泛江天，坐忆先生旷代贤。乞食不妨轻五斗，高情何止邈千年。自搔短鬓秋风里，谁种幽花细雨边。归就东篱作重九，南山相对亦悠然。
晚步
作者：罗萱
朝代：清

凉风起孤馆，池水动微波。野径夕阳没，远山秋色多。归禽寻故木，积暝入烟萝。芒屦归来晚，镫前生浩歌。
初抵贵州
作者：罗衔炳
朝代：清

塘上钲声隔岭闻，黔山积翠楚山分。马头倒挂千岩月，虎落斜穿万树云。九驿蛮烟丞相垒，五溪铜柱伏波军。丈夫莫取黄金印，愧煞当年卧少文。
垂钓图为胡少伯茂才题
作者：罗衔炳
朝代：清

渭滨渔翁熊与罴，坐茅钓罢身为师。淮阴就封国士老，钓台昔筑今荒草。由来将相难独洁，勋名一旦心头热。钓竿为谢珊瑚枝，蓑衣姑负寒江雪。我爱张志和，辞官住烟波。又闻富春山，子陵欣往还。大江滔滔日东去，孤舟可舣矶可踞。潮来戏视弄潮儿，潮落独立云深处。昔者雨霁秋天高，我欲一举连六鳌，不得坐叹息，但听万顷鸣奔涛。少伯吾友真我徒，不隐市朝隐江湖。丝纶在手不轻下，腰间早脱玉鹿卢。君今此图识者罕，烟水苍茫迷近远。一曲沧浪归去来，黄芦瑟瑟江风满。噫吁嘻！尧舜禹汤钓道微，宋玉一去今安归。不惜千金买芳饵，随波徵逐谁知几。鱼日少，饵日多，相争不得将如何。鱼苦多，饵苦少，坐羡江边难一饱。何况蛟龙日夜吼，大鱼趋避小鱼走。纵教钓取淞江鲈，安得狂澜变美酒。劝君只钓山溪月，入抱清光光不灭。下手得鱼君莫收，丝长水远心悠悠。
重九偕小溪弟游李文恭公园林
作者：罗衔炳
朝代：清

榜花天气半晴阴，水石平泉许更寻。菊似故人逢晚节，风催黄叶作秋吟。孤舟凉雨他乡客，弦管楼台往日心。耆旧不存乡社散，妙高峰已倦登临。
挽张之洞联
作者：罗襄
朝代：清
体裁：联

槐岳矢孤忠，尽瘁鞠躬，公为其大；菱湖开正学，尊经崇实，我哭其私。
坡头甸暮行
作者：罗觐恩
朝代：清

绝岭高无极，林昏尚独攀。乱云孤客路，落日故州山。古道谁庐旅，荒亭少抱关。蛮音殊不辨，远火翠微间。
春初怀友人北上
作者：罗觐恩
朝代：清

祖道还如昨，芳年已暗过。离群春梦少，卧病雨声多。暝雪黔山路，条风汉水波。相思逐归雁，先尔渡黄河。
晦夜荷塘小泛宿杨氏水庄
作者：罗觐恩
朝代：清

宿鸟定烟林，幽人还独往。云昏潭影见，潮静秋空响。芳酒引荷筒，高歌击兰桨。不知凉露重，第爱香飙爽。渔庄认火归，苔磴缘云上。万象方沈冥，孤怀倍虚朗。神清无凡梦，地寂多远想。何处识元音，风林入心赏。
山楼
作者：罗辰
朝代：清

复道连幽谷，层檐隐翠微。断霞晴入槛，飞瀑冷侵衣。采药穿云出，寻僧带月归。山居称身隐，高唱得天机。
万杉寺五爪樟歌
作者：罗运崃
朝代：清

人间那得生奇树，五爪横抓天地数。冰霜屡劫坚多心，呼吸阴阳非鬼护。同根异干苍龙拿，繁枝相接无槎枒。雄姿顾自伍凡木，荒山丛立鹓鸾嗟。霜皮秋暗沈颜色，本性虚含岂天贼。犯雪常贞松柏操，凝烟坐待藤萝匝。叶落旁惊一爪枯，大年同尽悲薪樗。百形浇溉资灵液，纤条不注非吾躯。四爪峥嵘尚凝绿，但恨直上无拳曲。讵为逃刑忌斧斤，道在鸿濛鸡卵伏。
九江旅夜
作者：罗运崃
朝代：清

夜雨江城有客归，故园梦绕一湖飞。横眠短榻携镫近，漫数疏钟出寺微。独雁唳空悲远道，乱虫狎火笑忘机。卷帷起向南轩坐，断续轻风已满衣。
云锦亭题壁
作者：罗运崃
朝代：清

径曲趋厓仄，亭空压石平。回桥悬地脉，飞瀑落天声。野榼有鱼鸟，岩花无雨晴。寥寥招隐意，山海日峥嵘。
卧农冈瀑布
作者：罗运崃
朝代：清

高冈峭夹飞流起，何处老龙窥首尾。不卧窟底卧冈巅，垂涎一梦生海水。巨绳岩罅神力遒，深湫静住波无浮。清宁閒气有丘壑，江心海腹终泡沤。乱石盘陀天不管，临流欲洗人间眼。寒喷四时飞雪霜，籁沈亘古鸣车辇。旁有细瀑轻丝悬，东西合涧齐忘年。洪涛自卷风云壮，涓滴还凝骨髓全。茫茫题壁空遥睇，运衰道往魂同逝。摩顶路隔山花梢，回头舟失湖烟际。
发通远驿道中
作者：罗运崃
朝代：清

抚枕意不适，去去复山阿。讵好丘壑美，良难佳会多。反膺惭局蹐，愿言涤烦苛。微日吐薄曜，停云结层波。山禽时一语，风草间相摩。迢递眷长陂，容与揭溪沱。思摇栗里树，目醉温泉酡。琴意送烟影，南山尚嵯峨。览景肆幽度，抚化生心和。不睹众物理，岂烛微躬瘥。
四月十二日范仲林易中实陈伯严偕往庐山晚登泰西船发武昌
作者：罗运崃
朝代：清

几度宫亭棹往还，窅然江汉思名山。长风狎浪舟逾急，细雨悬镫客自閒。沧海悲欢沈物外，酒杯消息在云间。但愁宿雾犹遮岭，不为羁人一解颜。
宿归宗寺
作者：罗运崃
朝代：清

孤塔千峰外，幽堂万树前。山光浮月上，钟籁与风旋。室静沈虚响，炉温澹细烟。余怀迷佛谛，宵梦与谁悬。
山夜病齿答中实送别之作兼呈伯严仲林
作者：罗运崃
朝代：清

荒村尘锁人寂寥，况复寒雨鸣潇潇。一镫在壁凄无色，照见离人魂欲绝。悲风惨澹千嶂云，破榻病眠愁向君。羡君长吟声独苦，强作微呻答商羽。灵山仙侣皆嵯峨，嗟余五蕴戕冲和。一齿已足窘百体，万窍怒作殊未已。愁心夜傍西山飞，梦里征途屡是非。山中一雨瞀昏晓，故园有托归应早。我闻读书如游山，一空清虚天往还。澄潭水静潜鳞跃，忽芥吾胸生五岳。闻君筑屋匡山巅，上有古寺名栖贤。归宗瀑挂一千丈，幽愿夙结神区想。楚越相携岂偶然，忧来坐令佳兴捐。我生邂逅那有定，龙蛇出没影流镜。幽人滞迹多名乡，君身梦晋非寻常。新诗留听旗亭唱，此日离杯勿惆怅。
庐山篇
作者：罗运崃
朝代：清

庐山之高高入天，灵胚欲向鸿濛先。丹崖几换神仙骨，银瀑长流日月涎。荆扬分野转飞藿，莓苔屐响飘长烟。尊边初识大千界，芥内今知第几年。五洲云壑中原小，况尔孤山一稊杪。气酝杯流压海涛，神行拳石排苍岛。风雨清吟鸾凤音，松楸怒吐蛟龙爪。虚无天外渺三山，巀嵲人间尊五老。万峰高下何庄严，涧奔为濑渟为泉。乾坤无形含尺寸，鱼鸟有止交飞潜。野猿自怯层岩峭，驯虎常蹲大石安。竹林泊迹沈辽鹤，石室幽光凝夜蟾。山形睥睨异离合，云霓况复低重帘。沧海有底水可覆，将穷碧落吾心钳。
晓发九江入山作
作者：罗运崃
朝代：清

朝云拂城垒，残雨鸣松枝。驰策出长道，行人各参差。春去芳未歇，碧草摇清姿。野田何漠漠，群雀鸣相追。幽睇结层巘，微情发凉飔。灵山近可挹，百里乃逶迤。路曲蹑危磴，欲速信难期。抚赏求所适，无言契幽思。
琴志楼赠中实
作者：罗运崃
朝代：清

高楼无鸣琴，所志在弦外。山水有诗书，日与皇古会。主人遗世豪空山，轩冕林壑生人怪。仙佛灵踪不可寻，青天乘龙多富贵。小亭倚槛当初晴，两崖立峡虹桥横。峰头云腾四海气，涧下涛奔五岳声。花光草色入文字，虫喧鸟语皆竽笙。怪君心迹两奇绝，上援栗里排长庚。征衫翻风叹尘重，酒杯坐失神明庭。万物纭纭欣有托，希夷何地潜吾形。
琴志楼雨中酬伯严大兄送别之作
作者：罗运崃
朝代：清

昔下海濆观海水，云霞楼阙伏还起。龙蛇蝼蚁幻两眸，我欲赴之虚一苇。客帆秋挂武昌风，对君清尊语奇傀。君言怪物海外多，亿变终安一心是。飘风荡洋云翱翔，扁舟更入沧波里。肝胆相携歧楚越，是非欲齐殊彼此。我思归求问端倪，诸臣招我匡山趾。短筇始作寻常游，孤襟渐觑山川䏿。五老峥嵘高向天，千岩万壑一脉倚。可否孤根据地灵，安得使股如使指。山形罗立百涧流，亦于骈枝无捂抵。琴楼十日空氛喧，静悦君言饮我旨。西山归路朝暾红，宿草荒藤为君毁。先人埏墓久累累，嗟余早孤心失掎。奇篇语澹情吐吞，一读一泪悲无止。真悲不生欢不萌，悲欢倚伏岂世以。碧空雨合云冥冥，寒泉石横波瀰瀰。意含欲诉叹辞费，翻作长歌入君耳。
畹岩有仙人掌断委草中感赋
作者：罗运崃
朝代：清

物化莽茫茫，草木胡旦夕。不为太华擎露盘，乃在荒岩卧烟砾。神明浴水蛟为龙，斧凿撼山玉成石。春心乍失仙葩青，秋声遥望丛兰碧。翻云覆雨日悠悠，百年我亦悲行客。
白鹿洞
作者：罗运崃
朝代：清

洞湿寒莓古，祠荒坏壁低。山光凝地重，松影倚天齐。水火腾千载，烟云酝一稊。潺潺溪濑急，吾意与提携。
相思桥怀古别伯严仲林中实还南昌
作者：罗运崃
朝代：清

寻常骊唱已侵襟，桥畔人天幼古今。云外断鸿谁是客，鬓边流水不成音。仓皇山海神仙恨，迟暮阴阳草木心。万劫悲欢争一晷，晚烟愁觑故园深。
秀峰寺观龙潭
作者：罗运崃
朝代：清

双峰突兀飞剑翠，篮舆蜿蜒入山寺。小室冥悬大瀑寒，山根下结灵湫秘。奇境鸿濛应始开，刻石怪字何年来。易陈旧题笑相示，墨痕初蚀苍烟苔。蟠龙呼翕窥无底，潭水不枯龙不死。碧光荡漾凝天云，清冷莫使潜熛起。轻风吹浪生微纹，馀流作涧触石喷，人生外鉴不自静，临流暂赏徒纷纷。万木低压结深绿，一线支离趋海角。山水声形两杳然，画师落纸成硗角。坐眺万象无纤尘，乍晷不闻虫鸟嗔。蹲石倒影俯流水，悦性无倪思古人。
第六泉
作者：罗运崃
朝代：清

初识人间第六泉，谁将杯水倚岩穿。涓流不塞微稊穴，一勺长泓万古天。幽谷月明春脉脉，荒苔客立意绵绵。红亭新盎邻佳宅，琴志同忘世外年。
自通远驿还南昌留别仲林兼酬赠诗
作者：罗运崃
朝代：清

夙昔闻高卧，春江一识君。横杯汉阳树，剪烛武昌云。翔鹤飘音远，空林照影纷。窥天惟有色，独立傍斜曛。云气沈庐岳，相携入道林。漱泉知内热，闻磬识浮音。归意风为急，高情谷共深。无言看物外，别酒两悲心。
自通远驿还南昌留别仲林兼酬赠诗·其一
作者：罗运崃
朝代：清

夙昔闻高卧，春江一识君。横杯汉阳树，剪烛武昌云。翔鹤飘音远，空林照影纷。窥天惟有色，独立傍斜曛。
自通远驿还南昌留别仲林兼酬赠诗·其二
作者：罗运崃
朝代：清

云气沈庐岳，相携入道林。漱泉知内热，闻磬识浮音。归意风为急，高情谷共深。无言看物外，别酒两悲心。
观五老峰三叠泉
作者：罗运崃
朝代：清

五行水气匡庐钟，飞泉裂石奔群龙。君看三叠更神异，杯勺苞含造化功。乾坤未破如一纸，太古肝脾馀此水。亿变谁穷劫后尘，水涸山萎天亦死。霄壤遥悬大海高，二气绵绵一线交。下吸坤精浇日月，还倾云汉苏鲸鳌。凌风飘飖那可度，人间天上知何处。绝壑惟令烟雨栖，层梯乍擘仙尘路。水落一叠潭一泓，第三潭更珠态生。湍崩朴战猛霜镝，萍凝不动浮奇青。昔游卧龙与喷雪，崖回嶂沓闭林窟。长虹独挂天当中，五老峰头辨秦越。鄱阳影漂东苍苍，巨川西瞰沧波长。神畿瓴建注其腹，有如坐治开明堂。悬罍睇隔岩攒槊，奋汲馀淙已无驳。世人那解尝淄渑，祇道泉清沟渎浊。二分垂趾惊巑岏，眼花欲坠魂为颠。四大光音成恍惚，但见冥漠蒙垓埏。
连理松歌
作者：罗运崃
朝代：清

玄黄孕形无一奇，千年老松连理枝。天寸地尺支两臂，龙腾虎跃颠双髀。混沌萌芽忆新吐，雷霆变化雄交驰。磐石潜根息以踵，清风吹柯鳞而飞。翠叶青条拂云表，上映五老苍髯髭。阴阳不毗昼夜气，日月还吸山川脂。岂向鸿荒向消长，独从广漠为雄雌。摩挲但识苍颜古，蕴藉谁怜劲节淄。涧曲伫睇白日晚，俯仰众绿生叹咨。纤蒲弱柳孰伯仲，百围大木皆婴儿。
金轮峰观瀑布
作者：罗运崃
朝代：清

灵峰下插孤根深，石尖径仄俯百寻。乱藤慄上竞一水，幽奇相赏无古今。结草小憩已山半，遥见飞流惟尺练。谷响沈沈送远音，纡行百折惊河汉。横梁危跨越苍崖。清樽坐隔寒潭开。浮珠散气作五色，石光日影相荡挨。缥缈天梯挂云穴，银痕倒泻漏扃鐍。雷雨潜移幽谷心，流向人閒逐生灭。激沙溅石气奔放，江湖应失涛澜壮。寂寞荒山睥汝豪，为语涓流休荡漾。细沬风惊扑面寒，铜瓯煎取非贪泉。世上清流一回首，举杯共吸山中天。
雨坐琴志楼
作者：罗运崃
朝代：清

吾老乘风气郁盘，大千灵窍雨漫漫。烟林色送群峰湿，涧濑声添一尺寒。杯外客心沈去鸟，襟边天意有凭栏。乱云作态连层嶂，都付仙人跨白鸾。
挽曾纪泽联
作者：罗遵祖
朝代：清
体裁：联

为圣主哭贤臣，当袭爵崇衔，命不辱为良使，学不拘为通儒，家声不替为令子，忆曩时正笏立朝，望丰采兮十八国；恸长才偏短寿，读西輶一册，讲得好是信词，行得去是善策，权变得体是全谋，到今日盖棺定论，踵公后者几何人？
挽曾国荃联
作者：罗锡畴
朝代：清
体裁：联

士得一知己，可以无恨；上为天下痛，又哭其私。
挽曾纪泽联
作者：罗长裿
朝代：清
体裁：联

海客谈瀛，天上仙槎劳怅望；名王垂泪，人间武库惜斯才。
挽曾国荃联
作者：罗麓森
朝代：清
体裁：联

自潭州起义，从征南北东西，奔走廿余年，学浅才疏，微公莫识；因手足拘挛，啸傲烟霞泉石，隔别三千里，山颓木坏，教我何堪。
挽吴可读联
作者：翁世鉴
朝代：清
体裁：联

直谏孤臣，临命封章，亮节万年绵远泽；垂帘双圣，褒忠旷典，馨香千古享无终。
挽张百熙联
作者：翁之廉
朝代：清
体裁：联

追维世德，感激私恩，冠盖满京华，太息斯人竟憔悴；忧国如家，爱才若命，声闻动朝野，长留遗像肃清高。
落星亭联
作者：翁佩孚
朝代：清
体裁：联

九天以上，亦有陵谷；咫尺之间，若接风云。
病起将移居蕙曲
作者：翁元圻
朝代：清

冀北归来又一年，轻寒正是养花天。寻芳懒试登山屐，得句迟于上水船。病减已过春寂寂，愁多空负腹便便。药床茶灶添新制，买得临江屋数椽。
下第出都途中偶成
作者：翁叔元
朝代：清

孤踪寂寞与时违，匹马荒郊趁落晖。有影自随还对语，无家可老尚思归。花当寒谷先秋落，雁叫空江带雪飞。弃妇可怜身已去，向人犹整嫁时衣。
病中杂述二首
作者：翁叔元
朝代：清

迩来有微疾，遂得身闲居。隐几发清思，且复亲诗书。夜阑不成寐，落月明前除。渐觉万虑捐，往往见太虚。多恐疾良已，此念又复初。我初亦何为，无端在陶冶。我身既非真，况乃名氏假。因复被虚声，从人置高下。微生属醯鸡，世事付野马。浮云与电光，于我何有者？
病中杂述二首·其一
作者：翁叔元
朝代：清

迩来有微疾，遂得身闲居。隐几发清思，且复亲诗书。夜阑不成寐，落月明前除。渐觉万虑捐，往往见太虚。多恐疾良已，此念又复初。
病中杂述二首·其二
作者：翁叔元
朝代：清

我初亦何为，无端在陶冶。我身既非真，况乃名氏假。因复被虚声，从人置高下。微生属醯鸡，世事付野马。浮云与电光，于我何有者？
闻官军收八闽
作者：翁叔元
朝代：清

三年转战苦苍生，禁旅传餐满市城。窦氏已来关右表，令公犹典朔方兵。却看星象书含誉，应有花名赐太平。愿得临边诸将帅，许教陇亩事春耕。
北京番禺旧馆联
作者：翁同书
朝代：清
体裁：联

珊馆迥凌霄，问主人近况何如，刚逢官韵写成，丛书刊定；珠江重泛月，偕词客清游莅止，最好藕花香处，荔子红时。
三题章侯画博古牌刻本次前韵
作者：翁同和
朝代：清

文学何须笑大夫，上林古有牧羊奴。要知商战今宜讲，能得斯才亦本图。愧我胫胫作计臣，曾无膏泽及民身。楚茶折阅吴绵贱，愁煞东南数郡人。
出朝阳门次通州宿燕郊
作者：翁同和
朝代：清

出郭便轻快，轻车熟往还。微黄秋半叶，淡墨雨中山。千锸深泥里，双桥落涨间。我行得高卧，毋乃太安闲。苇壁添新薄，茅檐缀晚瓜。寻常小村落，珍重古田家。谷贱非农病，钱荒有众哗。从来富强术，毕竟是桑麻。老矣真无用，归欤敢遂初。家风为政拙，举业读书疏。文质从三变，荣枯集一虚。君看揭揭者，岂是古之车。多病偏僧热，今朝又怯凉。秋阴含雨重，野树划沙长。马矢煨茶苦，骡纲载果香。一餐吾隗汝，底事宿舂粮。
叠前韵题陈章侯博古牌刻本
作者：翁同和
朝代：清

被发行吟楚大夫，不堪羸病恕狂奴。箧中图画都捐尽，卖到长江万里图。持筹无术愧庸臣，祇恤民艰不恤身。赤手能增无量数，桑羊孔仅尔何人。
吴又乐名父以先世橙斋公种菜图册见示敬和册中原韵·六首选四
作者：翁同和
朝代：清

沧江一卧布衣尊，历历参旗近可扪。手把犁锄长叹息，江南芳草已无根。东南学派四明尊，古鼎龙文未敢扪。谁补渔洋疏隽句，春潮艇子到篱根。补衲庵荒曲径斜，年年丛桂发新芽。楹书读遍三千卷，别有农书教艺瓜。秋夜题诗字半斜，故应敛手学畺芽。近臣踪迹孤儿泪，默数归期已及瓜。
咏菜糊涂
作者：翁同和
朝代：清

再拜惊呼麦一盂，老来才识菜糊涂。海州学舍斋厨味，柔滑香甘似此无。一饭艰难世岂知，当年豆屑杂麸皮。孤儿有泪无从咽，不见耶娘吃粥时。隔巷孙兄德有邻，炊藜饷我倍情亲。夜长月落尖风紧，多少穷櫩忍饿人。
小游仙·十首
作者：翁同和
朝代：清

昨夜天书下九重，群仙都住蕊珠宫。文昌原属三能职，何事传宣南极翁。细挹琼浆鍊紫霞，殷勤种得碧桃花。天风一夜都吹尽，却落寻常道士家。仙家例种玉为田，岁岁璚枝贡九天。不道近来鸡犬恶，灵苗踏尽草芊芊。雾阁云窗事渺冥，蛾眉无计学娉婷。姮娥毕竟人间样，怎比银河织女星。石室丹炉不计年，冷云枯木尚依然。一双青乌前生福，窃得残脂竟上天。托根端要傍瑶台，未必仙姿胜众材。祇为玉皇亲手种，大家推作百花魁。岂有青藜照石渠，谈经刘向竟何如。神仙不喜琅嬛字，错写天官玉叶书。不系腰缠跨鹤还，扬州无处是家山。桃花开遍青溪路，要遣渔人去叩关。闻道湘君下洞庭，蜺旌翠盖雾冥冥。数声霹雳天胡舞，斩取毒龙江水腥。阆风妙圃剧清凉，不愿升天便退藏。留取世间真道德，看人扼腕献奇方。
次韵刘石香寄怀二首
作者：翁同和
朝代：清

平生六凿溷天游，文囿名场亦暂留。江上偶然馀一秃，世人犹自说三刘。薄寒正蜡寻山屐，夜雨偏回泛剡舟。万众天涯同怅望，岂容宋玉独悲秋。一沤一发一如来，处处圆明性地开。难得甘黄挛下泽，莫因寒拾钝天台。尖风冷月无边相，瘦竹孤花未易才。山鸟不知吟啸事，看人开卷辄疑猜。
次韵赵次侯送行之作
作者：翁同和
朝代：清

吾生辞墓不辞家，未敢忘情且避哗。畏此简书行有日，溷人笔劄浩无涯。君亲担荷微躯弱，身世艰难去路赊。正合迟迟偏汲汲，辛峰凄断白云遮。三百年来第一家，修篁古木静无哗。先生东郭兼南郭，处士山涯又水涯。好事每愁花易落，留宾不厌酒频赊。梅颠绰有元龙气，尚恨窗棂面面遮。先公昔主隐君家，镫火秋堂弦诵哗。三万七千到今日，东西南北总天涯。孤儿白发音容渺，老树孙枝岁月赊。此榻若因徐孺设，莫教去后网尘遮。偶游汗漫即浮家，来听尘中市语哗。小阁滞人天又雨，片帆迟尔水之涯。鲥鱼香稻常年足，破铁枯铜到处赊。昨日八龙来鼓瑟，应知高会是无遮。
次韵题章侯博古牌刻本三首选二
作者：翁同和
朝代：清

一剑雄驱十万夫，莫将三岛玩倭奴。绝秦诅楚吾何与，忍弃龙兴旧版图。自笑江潭有饿夫，不应乞米到胡奴。牛阑西畔三间屋，谁画先生卧雪图。
沈石天花药盦和尚属题
作者：翁同和
朝代：清

画派兼收南北宗，别开境界妙清空。诗人各有千秋想，岂必衡量白石翁。劫火回风佛护持，时时开看慰輖饥。如何一掬寒酸泪，竟似河梁古别离。徐公铁笔写梅花，遗迹多留浙水涯。此画曾陪诗县令，故应供养梵王家。
白玉本十三行为杨献叔题
作者：翁同和
朝代：清

杂遝群仙事有无，神光离合太模糊。陈思亦喜幽并客，未肯低头受玉符。湖上平章亦可怜，建储送款巧周旋。至今一片西泠石，赚尽书生十万钱。碧玉清刚白玉肥，较量波拂到纤微。近人别具谈碑口，顿觉承平老辈稀。
谢崇受之赠苏斋写明人诗·三首选二
作者：翁同和
朝代：清

谁写明贤塞下词，九边月落雁飞时。论诗不及嘉隆后，风格矜严世未知。淋雨兼旬万户穷，杜陵无屋破秋风。曝书未了苔生箧，忍亵君家贯月虹。
赠吴儒卿时馀将入都
作者：翁同和
朝代：清

故人惜远别，索我一幅书。我书虽不工，点画颇有馀。重是故人意，抽毫复踌躇。墨池忽放光，照我眉与须。天地久衰飒，傫容亦瞿瞿。嗟我四十五，发白已萧疏。却更三数年，岂不委壑渠。恐伤故人心，对书长欷歔。还君白雪笺，郑重当何如。我衰不足陈，子老亦可唁。颓然一聋翁，颜色为我变。劝我及秋行，要得数相见。呜呼游子心，一日几回旋。装我箧中书，书断不成卷。检我箧中衣，衣绽谁与线。日月固有时，哀哉亦既练。平生轻别离，有泪常默咽。惟有告墓辞，百灵共凄恋。
辛丑八月旧庖丁雍姓携南皮相南小画四帧索题口占应之
作者：翁同和
朝代：清

鹿床归卧好湖山，忽蹑长虹去不还。看取弱毫挥涩纸，淋漓生气满尘寰。相君垂老意侵寻，见猎依然喜不禁。犹忆殿廊同夜直，竟裁疏槁写寒林。
道逢村叟询馀家事凄然有作
作者：翁同和
朝代：清

温公五亩宅，汝亦屡经过。乔木今何在，吾生可奈何。雀罗原见惯，葛帔亦人情。白发何村叟，能呼小子名。
题临倪文正公昼
作者：翁同和
朝代：清

要典焚残士路清，一篇党论太分明。相公煞费推挤力，破帽骑驴了此生。逐客偏蒙诏语温，论兵筹饷已无门。萧寥数笔云林画，中有优时血泪痕。
题冯尹平幽窖雪鸿画卷
作者：翁同和
朝代：清

寂寂圜扉老画禅，朗官窃笑吏人怜。台乌知赦浑难信，笼鸟惊秋耿不眠。挥洒默伤天壤大，弆藏分付子孙贤。皋陶祠下东头屋，记取连床读易年。亭林奚事怒沉河，吴季从闻出塞歌。万里寻亲今有几，只身负骨痛如何。完巢生死恩难报，题墓容衰事已多。两卷丹青皆血泪，勉承苦志莫蹉跎。
题唐人书十一面观自在念诵仪轨经
作者：翁同和
朝代：清

世运滔滔感不禁，偶然失脚便浮沉。儒门自有长生法，第一真传是养心。养心无药亦无方，动辄随缘静退藏。任尔邪风吹不去，蠲除芥子白檀香。
题朱保之枫江感旧图
作者：翁同和
朝代：清

胥江南去接横塘，乔木虽留草已荒。一样大欢楼畔月，暂时分筑读书堂。万事乘除岂可期，君看双相将家祠。慈乌别有殷勤意，不论新巢与旧枝。风雨全家寄一舟，灵严山馆我曾羞。儿嬉奉母前生事，秉烛秋堂涕泪流。
题王椒畦画册
作者：翁同和
朝代：清

灯火黄尘九陌阗，峭风薄冷逼残年。消寒韵事犹堪记，尚负朝房买画钱。易画轩中老画师，先人气谊最相知。湖山中有渊源在，相见金陵寄扇时。
题白云观刘老人像·三首选二
作者：翁同和
朝代：清

秋槐古观夕阳黄，偶遇仙踪问禁方。举世但知君子馆，故应遗却老人堂。齯齿梨颜百卌翁，掉头万事付虚空。要知揭地掀天业，都在寻常言语中。
题缪文贞公朱卷
作者：翁同和
朝代：清

万历癸丑岁，福清典春官。炯然红纱眼，鉴此铁石肝。后来迫退际，各各翔龙鸾。岂伊议不合，遽开恩怨端。逆珰肆虺毒，首尾深宫蟠。弗击必为妖，击之善类残。呜呼元臣心，独任万古难。欲将绸缪计，静镇朝堂欢。西溪杀我语，定知传者谩。即使出公口，奚间平生欢。君子与小人，区别如萧兰。既云吾气类，忍作差池观。光绪辛丑夏，积雨五月寒。端午曰已巳，吊古增悲酸。烂烂三百年，纸敝印未刓。谁言制义浅，中有浩气盘。师友何足道，所贵大节完。怅望东林庵，弱植惭南冠。
题许伯缄丈重游泮宫画册
作者：翁同和
朝代：清

二许才名动都下，不应憔悴郑台州。硕宽堂集分明在，应向孙吴放一头。白须红带路人扶，鹤骨家家有画图。我作柳州先友记，江湖佚老近来无。恻恻西风上客裳，掩蓬重炷影前香。黉宫子弟垂垂老，早被人呼白发郎。
题陈鸿文先生蓑笠图
作者：翁同和
朝代：清

落木空山独往时，陶公遁迹已无诗。试看百首唐人句，岂是先生自寿诗。麻鞋遍踏北山村，桃涧东头古墓门。络纬乱啼荆棘满，不知何处葬诗魂。汝南清德媲前贤，卖到城西屋数椽。再拜敬题先友记，伤情二百八年前。
三题章侯画博古牌刻本次前韵·其一
作者：翁同龢
朝代：清
体裁：七言绝句

文学何须笑大夫，上林古有牧羊奴。要知商战今宜讲，能得斯才亦本图。
三题章侯画博古牌刻本次前韵·其二
作者：翁同龢
朝代：清
体裁：七言绝句

愧我胫胫作计臣，曾无膏泽及民身。楚茶折阅吴绵贱，愁煞东南数郡人。
临吴渔山画·其一
作者：翁同龢
朝代：清
体裁：七言绝句

齐女峰前劫火红，殿门零落讲堂空。渔山三绝诗书画，犹使人间说默公。
从梅里至许浦口口号四首选一
作者：翁同龢
朝代：清
体裁：七言绝句

北去溪流曲似之，长桥活板最相宜。潮来潮去浑无定，客与舟人两不知。
仿石田送行图画一扇付筱珊侄
作者：翁同龢
朝代：清
体裁：古风

别君千万里，郑重此一揖。不画浔阳江，琵琶大呜咽。
出宿一舍回首黯然
作者：翁同龢
朝代：清
体裁：七言绝句

风帆一片傍山行，滚滚长江泻不平。传玉蛟龙莫作怪，老夫惯听怒涛声。
出朝阳门次通州宿燕郊·其一
作者：翁同龢
朝代：清
体裁：五言律诗

出郭便轻快，轻车熟往还。微黄秋半叶，淡墨雨中山。千锸深泥里，双桥落涨间。我行得高卧，毋乃太安闲。
出朝阳门次通州宿燕郊·其三
作者：翁同龢
朝代：清
体裁：五言律诗

老矣真无用，归欤敢遂初。家风为政拙，举业读书疏。文质从三变，荣枯集一虚。君看揭揭者，岂是古之车。
出朝阳门次通州宿燕郊·其二
作者：翁同龢
朝代：清
体裁：五言律诗

苇壁添新薄，茅檐缀晚瓜。寻常小村落，珍重古田家。谷贱非农病，钱荒有众哗。从来富强术，毕竟是桑麻。
出朝阳门次通州宿燕郊·其四
作者：翁同龢
朝代：清
体裁：五言律诗

多病偏僧热，今朝又怯凉。秋阴含雨重，野树划沙长。马矢煨茶苦，骡纲载果香。一餐吾隗汝，底事宿舂粮。
叠前韵题陈章侯博古牌刻本·其一
作者：翁同龢
朝代：清
体裁：七言绝句

被发行吟楚大夫，不堪羸病恕狂奴。箧中图画都捐尽，卖到长江万里图。
叠前韵题陈章侯博古牌刻本·其二
作者：翁同龢
朝代：清
体裁：七言绝句

持筹无术愧庸臣，祇恤民艰不恤身。赤手能增无量数，桑羊孔仅尔何人。
台城路·登咸阳原
作者：翁同龢
朝代：清
体裁：词

冷云颓日咸阳道，莽然更无秋草。白阁如螺，樊川似带，阅尽兴亡多少。倚风凭吊，有词客同来，冷吟闲啸。我自工愁，绿笺悔写旧时稿。
天涯一樽醉倒，渭城春已怨，何况秋杪。官柳依然，碧柯何在，可许凤凰栖老？宦游倦了，吹绿鬓婆娑，年来渐缟。羞对秦川，北流波浩渺。
吴又乐名父以先世橙斋公种菜图册见示敬和册中原韵 其一 六首选四
作者：翁同龢
朝代：清
体裁：七言绝句

沧江一卧布衣尊，历历参旗近可扪。手把犁锄长叹息，江南芳草已无根。
吴又乐名父以先世橙斋公种菜图册见示敬和册中原韵 其二 六首选四
作者：翁同龢
朝代：清
体裁：七言绝句

东南学派四明尊，古鼎龙文未敢扪。谁补渔洋疏隽句，春潮艇子到篱根。
吴又乐名父以先世橙斋公种菜图册见示敬和册中原韵 其四 六首选四
作者：翁同龢
朝代：清
体裁：七言绝句

秋夜题诗字半斜，故应敛手学畺芽。近臣踪迹孤儿泪，默数归期已及瓜。
吴又乐名父以先世橙斋公种菜图册见示敬和册中原韵·其三
作者：翁同龢
朝代：清
体裁：七言绝句

补衲庵荒曲径斜，年年丛桂发新芽。楹书读遍三千卷，别有农书教艺瓜。
和伯寅旒子韵
作者：翁同龢
朝代：清
体裁：七言律诗

玉几惊承被冕旒，千艰万阨一时休。微躯甘做兰亭殉，清血徒凭杜宇流。馈奠已更犹似梦，上书无术感言愁。麻鞋风雪桥山路，早有神光烛帝邱。
咏菜糊涂·其一
作者：翁同龢
朝代：清
体裁：七言绝句

再拜惊呼麦一盂，老来才识菜糊涂。海州学舍斋厨味，柔滑香甘似此无。
咏菜糊涂·其三
作者：翁同龢
朝代：清
体裁：七言绝句

隔巷孙兄德有邻，炊藜饷我倍情亲。夜长月落尖风紧，多少穷櫩忍饿人。
咏菜糊涂·其二
作者：翁同龢
朝代：清
体裁：七言绝句

一饭艰难世岂知，当年豆屑杂麸皮。孤儿有泪无从咽，不见耶娘吃粥时。
定兴道中七夕同潘郑盦作
作者：翁同龢
朝代：清
体裁：七言律诗

燕台回首树冥冥，尚见西山未了青。薄醉岂能消积痗，远游终是逐浮名。风帘蝉翼知成梦，雨枕凫镫唤不醒。人事变更谁料得，涿州城下看双星。
将之江右视筱珊侄
作者：翁同龢
朝代：清
体裁：七言绝句

海程行过复江城，无限苍凉北望情。传语蛟龙莫作剧，老夫惯听怒涛声。
小游仙 十首 其一
作者：翁同龢
朝代：清
体裁：七言绝句

昨夜天书下九重，群仙都住蕊珠宫。文昌原属三能职，何事传宣南极翁。
小游仙 十首 其七
作者：翁同龢
朝代：清
体裁：七言绝句

岂有青藜照石渠，谈经刘向竟何如。神仙不喜琅嬛字，错写天官玉叶书。
小游仙 十首 其三
作者：翁同龢
朝代：清
体裁：七言绝句

仙家例种玉为田，岁岁璚枝贡九天。不道近来鸡犬恶，灵苗踏尽草芊芊。
小游仙 十首 其九
作者：翁同龢
朝代：清
体裁：七言绝句

闻道湘君下洞庭，蜺旌翠盖雾冥冥。数声霹雳天胡舞，斩取毒龙江水腥。
小游仙 十首 其二
作者：翁同龢
朝代：清
体裁：七言绝句

细挹琼浆鍊紫霞，殷勤种得碧桃花。天风一夜都吹尽，却落寻常道士家。
小游仙 十首 其五
作者：翁同龢
朝代：清
体裁：七言绝句

石室丹炉不计年，冷云枯木尚依然。一双青乌前生福，窃得残脂竟上天。
小游仙 十首 其八
作者：翁同龢
朝代：清
体裁：七言绝句

不系腰缠跨鹤还，扬州无处是家山。桃花开遍青溪路，要遣渔人去叩关。
小游仙 十首 其六
作者：翁同龢
朝代：清
体裁：七言绝句

托根端要傍瑶台，未必仙姿胜众材。祇为玉皇亲手种，大家推作百花魁。
小游仙 十首 其十
作者：翁同龢
朝代：清
体裁：七言绝句

阆风妙圃剧清凉，不愿升天便退藏。留取世间真道德，看人扼腕献奇方。
小游仙 十首 其四
作者：翁同龢
朝代：清
体裁：七言绝句

雾阁云窗事渺冥，蛾眉无计学娉婷。姮娥毕竟人间样，怎比银河织女星。
小金山堂室联
作者：翁同龢
朝代：清
体裁：联

弹指皆空，玉局可曾留带去；如拳不大，金山也肯过江来。
山居即事
作者：翁同龢
朝代：清
体裁：五言律诗

岂是高人宅，居然竹树幽。家贫千卷在，野阔一窗收。山卉浓如锦，湖船静似鸥。莫言腰脚胜，近已怯登楼。
己丑二月偶见文文水龙舟图发兴摹之既录原诗于上并和一诗
作者：翁同龢
朝代：清
体裁：七言律诗

具区三万六千顷，容我山椒著一村。小拓轩窗临绝壁，更栽桑竹满平原。琼靡讵起湘累魄，玉磬难寻学博孙。从此入林甘寂寞，尚嫌箫鼓隔江喧。
报恩寺还元阁联
作者：翁同龢
朝代：清
体裁：联

点灯默坐还元阁；磨墨重题大散关。
挽丁日昌联
作者：翁同龢
朝代：清
体裁：联

政续张乖崖，学术陈龙川，在吾辈自有公论；文字百一廛，武功七二社，问何人具此奇才。
挽杨泗孙联
作者：翁同龢
朝代：清
体裁：联

风雨客归迟，我愧巨卿真死友；江湖天遗老，谁知苏轼旧词臣。
敬题纯庙御画石芝图
作者：翁同龢
朝代：清
体裁：七言律诗

天上图书聚大罗，臣家缉颂首猗那。欲知圣藻超唐宋，不屑长笺斗颖波。一骑送诗烦唱和，十年佚老自婆娑。从来忠孝流贻远，多少丰碑字已磨。
春申舟次偶成
作者：翁同龢
朝代：清
体裁：七言律诗

春申浦畔子胥祠，正是山寒木落时。四裔竟将魑魅禦，寸衷尚有鬼神知。老韩合传谁能辨，刘李同官莫漫疑。此去闭门深谷里，会须读易更言诗。
次韵刘石香寄怀二首·其一
作者：翁同龢
朝代：清
体裁：七言律诗

平生六凿溷天游，文囿名场亦暂留。江上偶然馀一秃，世人犹自说三刘。薄寒正蜡寻山屐，夜雨偏回泛剡舟。万众天涯同怅望，岂容宋玉独悲秋。
次韵刘石香寄怀二首·其二
作者：翁同龢
朝代：清
体裁：七言律诗

一沤一发一如来，处处圆明性地开。难得甘黄挛下泽，莫因寒拾钝天台。尖风冷月无边相，瘦竹孤花未易才。山鸟不知吟啸事，看人开卷辄疑猜。
次韵赵次侯送行之作·其一
作者：翁同龢
朝代：清
体裁：七言律诗

吾生辞墓不辞家，未敢忘情且避哗。畏此简书行有日，溷人笔劄浩无涯。君亲担荷微躯弱，身世艰难去路赊。正合迟迟偏汲汲，辛峰凄断白云遮。
次韵赵次侯送行之作·其三
作者：翁同龢
朝代：清
体裁：七言律诗

先公昔主隐君家，镫火秋堂弦诵哗。三万七千到今日，东西南北总天涯。孤儿白发音容渺，老树孙枝岁月赊。此榻若因徐孺设，莫教去后网尘遮。
次韵赵次侯送行之作·其二
作者：翁同龢
朝代：清
体裁：七言律诗

三百年来第一家，修篁古木静无哗。先生东郭兼南郭，处士山涯又水涯。好事每愁花易落，留宾不厌酒频赊。梅颠绰有元龙气，尚恨窗棂面面遮。
次韵赵次侯送行之作·其四
作者：翁同龢
朝代：清
体裁：七言律诗

偶游汗漫即浮家，来听尘中市语哗。小阁滞人天又雨，片帆迟尔水之涯。鲥鱼香稻常年足，破铁枯铜到处赊。昨日八龙来鼓瑟，应知高会是无遮。
次韵题章侯博古牌刻本三首选二·其一
作者：翁同龢
朝代：清
体裁：七言绝句

一剑雄驱十万夫，莫将三岛玩倭奴。绝秦诅楚吾何与，忍弃龙兴旧版图。
次韵题章侯博古牌刻本三首选二·其二
作者：翁同龢
朝代：清
体裁：七言绝句

自笑江潭有饿夫，不应乞米到胡奴。牛阑西畔三间屋，谁画先生卧雪图。
沈石天花药盦和尚属题·其一
作者：翁同龢
朝代：清
体裁：七言绝句

画派兼收南北宗，别开境界妙清空。诗人各有千秋想，岂必衡量白石翁。
沈石天花药盦和尚属题·其三
作者：翁同龢
朝代：清
体裁：七言绝句

徐公铁笔写梅花，遗迹多留浙水涯。此画曾陪诗县令，故应供养梵王家。
沈石天花药盦和尚属题·其二
作者：翁同龢
朝代：清
体裁：七言绝句

劫火回风佛护持，时时开看慰輖饥。如何一掬寒酸泪，竟似河梁古别离。
浣溪沙·谢家桥小泊待潮
作者：翁同龢
朝代：清
体裁：词

错认秦淮夜顶潮，牵船辛苦且停桡，水花风柳谢家桥。病骨不禁春后冷，愁怀难向酒杯消，却怜燕子未归巢。
游秦氏林塘次汴生子禾韵
作者：翁同龢
朝代：清
体裁：七言律诗

居然青雀系蓬门，旋觉轻桡雪浪喷。暗水过湖偏作态，好云罥树太无根。入秋花似将归客，和韵诗难不著痕。便拟放舟东海去，胸中云梦已全吞。
游西山见宝竹坡题名因书其后
作者：翁同龢
朝代：清
体裁：五言律诗

衮衮中朝彦，何人第一流。苍茫万言疏，悱恻五湖舟。直谏吾终敬，长贫尔岂愁。何时枫叶下，同醉万山秋。
疾亟口占
作者：翁同龢
朝代：清
体裁：五言绝句

六十年中事，伤心到盖棺。不将两行泪，轻向汝曹弹。
病榻不寐
作者：翁同龢
朝代：清
体裁：七言律诗

中虚暴下气先颓，幽阙昆仑安在哉。骨肉至情垂老尽，江山奇想破空来。寒温叠嬗天无意，生死能回世有才。独拨残缸坐长啸，隔墙僮仆漫惊猜。
白玉本十三行为杨献叔题·其一
作者：翁同龢
朝代：清
体裁：七言绝句

杂遝群仙事有无，神光离合太模糊。陈思亦喜幽并客，未肯低头受玉符。
白玉本十三行为杨献叔题·其三
作者：翁同龢
朝代：清
体裁：七言绝句

碧玉清刚白玉肥，较量波拂到纤微。近人别具谈碑口，顿觉承平老辈稀。
白玉本十三行为杨献叔题·其二
作者：翁同龢
朝代：清
体裁：七言绝句

湖上平章亦可怜，建储送款巧周旋。至今一片西泠石，赚尽书生十万钱。
简张季直
作者：翁同龢
朝代：清
体裁：五言律诗

平生张季子，忠孝本诗书。每铢常忧国，无言亦起予。雄才能敛抑，至计岂迂疏。一水分南北，怜君独荷锄。
自嘲
作者：翁同龢
朝代：清
体裁：古风

松禅先生真贱儒，半生出入承明庐。黄金横带紫绶纡，谓非干禄谁欺乎。忽然被放归里闾，所在编管如囚拘。家无薄田输官租，又无一椽安厥居。鸡栖斗室常沮洳，革履滑涟衣被濡。蚊虻虮虱蝇蚁蛆，扑缘竟夕肱不舒。今年大水起两湖，豫章宣歙连杭衢。浸淫漾衍来吾虞，吾虞北江南具区。形势污下釜底如，况挟盲风怪雨俱。田荒屋破民其鱼，先生虽贫乐有馀。案有笔研架有书，奈何祇知谋一躯。皇天鉴物无私储，汝箧名碑好画图。兼有古籍施注苏，胡不以之易贝珠。亦足数辈尪赢扶，坐视戚戚何其愚，嗟哉先生真贱儒。
自挽联
作者：翁同龢
朝代：清
体裁：联

朝闻道夕死可矣；今而后吾知免夫。
蓉洲王丈所藏宋拓小字仙坛记庚申之冬曾为题句蓉丈既卒其家请濒石杨公铭墓因以此拓赠之今藏其嗣吉南献叔处辛丑正月持以见示开卷怆然用前题诗韵
作者：翁同龢
朝代：清
体裁：古风

蓉丈书律守晋法，濒兄笔妙兼刚柔。二公一质一通敏，我获师友同时求。道光以来台阁体，峻拔竞尚柳与欧。元和脚硬瘦金峭，更有北派浩莫收。颜公此书信奇绝，蹙缩寻丈归寸璆。不知巧工谁著手，黄仙鹤辈烦雕锼。忆当春明庙市盛，金鱼换此珊瑚钩。道州嘉善两题记，皆饮老坚锋芒遒。馀年四十亦赓续，芜词颣句黄茅稠。略如少陵拜杜宇，颇疑天实开龙湫。呜呼，定陵北狩日，神京门户勤绸缪。吾侪未暇论文史，时时北望云山愁。中兴大政焕一变，干戈渐戢礼乐修。如何客星犯帝座，又见华盖西南流。乾坤苍莽倏卌载，故人零落俱千秋。草堂人日客携示，墨痕依旧春云浮。抚时怀旧百虑集，安能竟学忘机沤。老夫浪语客莫笑，世论于今多谬悠。
谢崇受之赠苏斋写明人诗 其一 三首选二
作者：翁同龢
朝代：清
体裁：七言绝句

谁写明贤塞下词，九边月落雁飞时。论诗不及嘉隆后，风格矜严世未知。
谢崇受之赠苏斋写明人诗·其二
作者：翁同龢
朝代：清
体裁：七言绝句

淋雨兼旬万户穷，杜陵无屋破秋风。曝书未了苔生箧，忍亵君家贯月虹。
费屺怀太史以苏斋旧藏张公方碑见示次册中苏斋观碑等图诗三首选一
作者：翁同龢
朝代：清
体裁：七言绝句

米市东偏菜市前，青棠门巷一凄然。却从江国柧棱梦，證到兰堂塔影边。
贺李鸿章七十寿联
作者：翁同龢
朝代：清
体裁：联

壮猷为国重；元气得春多。
贺王文韶寿联
作者：翁同龢
朝代：清
体裁：联

朔方节度使；南极老人星。
赠吴儒卿时馀将入都·其一
作者：翁同龢
朝代：清
体裁：古风

故人惜远别，索我一幅书。我书虽不工，点画颇有馀。重是故人意，抽毫复踌躇。墨池忽放光，照我眉与须。天地久衰飒，傫容亦瞿瞿。嗟我四十五，发白已萧疏。却更三数年，岂不委壑渠。恐伤故人心，对书长欷歔。还君白雪笺，郑重当何如。
赠吴儒卿时馀将入都·其二
作者：翁同龢
朝代：清
体裁：古风

我衰不足陈，子老亦可唁。颓然一聋翁，颜色为我变。劝我及秋行，要得数相见。呜呼游子心，一日几回旋。装我箧中书，书断不成卷。检我箧中衣，衣绽谁与线。日月固有时，哀哉亦既练。平生轻别离，有泪常默咽。惟有告墓辞，百灵共凄恋。
赠李鸿章联
作者：翁同龢
朝代：清
体裁：联

中国相司马矣；老子其犹龙乎。
辛丑八月旧庖丁雍姓携南皮相南小画四帧索题口占应之·其一
作者：翁同龢
朝代：清
体裁：七言绝句

鹿床归卧好湖山，忽蹑长虹去不还。看取弱毫挥涩纸，淋漓生气满尘寰。
辛丑八月旧庖丁雍姓携南皮相南小画四帧索题口占应之·其二
作者：翁同龢
朝代：清
体裁：七言绝句

相君垂老意侵寻，见猎依然喜不禁。犹忆殿廊同夜直，竟裁疏槁写寒林。
道逢村叟询馀家事凄然有作·其一
作者：翁同龢
朝代：清
体裁：五言绝句

温公五亩宅，汝亦屡经过。乔木今何在，吾生可奈何。
道逢村叟询馀家事凄然有作·其二
作者：翁同龢
朝代：清
体裁：五言绝句

雀罗原见惯，葛帔亦人情。白发何村叟，能呼小子名。
金山寺玉鉴堂联
作者：翁同龢
朝代：清
体裁：联

天旌厥事事乃集；江裹此山山不浮。
门联
作者：翁同龢
朝代：清
体裁：联

老骥思千里；鹪鹩足一枝。
题临倪文正公昼·其一
作者：翁同龢
朝代：清
体裁：七言绝句

要典焚残士路清，一篇党论太分明。相公煞费推挤力，破帽骑驴了此生。
题临倪文正公昼·其二
作者：翁同龢
朝代：清
体裁：七言绝句

逐客偏蒙诏语温，论兵筹饷已无门。萧寥数笔云林画，中有优时血泪痕。
题何子贞篆册为赵生仲举
作者：翁同龢
朝代：清
体裁：古风

猿叟篆势天下奇，如藤如铁如蛟螭。直将古意变斯凝，结绳而上追皇羲。非昔先生振奇士，图书碑版兼鼎彝。收藏此册来诧我，意我俗眼骇且嗤。岂知我亦有奇癖，先得一本无参差。呼樽并几发幽赏，相视莫逆穷谐嬉。吁嗟非昔今何在，旧山楼下绝履綦。有时篮舆过君舍，路人怪我垂涕洟。寻常草木尚敬止，何况秘簏长留贻。遣孤抱册忽致赠，谓于日记中得之。苦言恻恻不忍听，展视惘惘若有思。平生交游遍天下，名流韵士如风驰。叶景沈潘凋谢尽，我箧不受一物遣。森然此例在朋友，九原可鉴千夫知。西风吹雨水荐至，遑恤己病愁民饥。锦鲸卷还坐悲啸，空堂且咏东洲诗。
题冯尹平幽窖雪鸿画卷·其一
作者：翁同龢
朝代：清
体裁：七言律诗

寂寂圜扉老画禅，朗官窃笑吏人怜。台乌知赦浑难信，笼鸟惊秋耿不眠。挥洒默伤天壤大，弆藏分付子孙贤。皋陶祠下东头屋，记取连床读易年。
题冯尹平幽窖雪鸿画卷·其二
作者：翁同龢
朝代：清
体裁：七言律诗

亭林奚事怒沉河，吴季从闻出塞歌。万里寻亲今有几，只身负骨痛如何。完巢生死恩难报，题墓容衰事已多。两卷丹青皆血泪，勉承苦志莫蹉跎。
题吴渔山真迹二首之二
作者：翁同龢
朝代：清
体裁：七言绝句

二百年来有后生，庙堂拜疏乞归耕。尖风凉雨秋如此，谁识挑灯作画情。
题唐人书十一面观自在念诵仪轨经·其一
作者：翁同龢
朝代：清
体裁：七言绝句

世运滔滔感不禁，偶然失脚便浮沉。儒门自有长生法，第一真传是养心。
题唐人书十一面观自在念诵仪轨经·其二
作者：翁同龢
朝代：清
体裁：七言绝句

养心无药亦无方，动辄随缘静退藏。任尔邪风吹不去，蠲除芥子白檀香。
题家藏灵飞经真迹
作者：翁同龢
朝代：清
体裁：七言绝句

狐鸣篝火眩妖符，巨石风刀事有无。敢遣过江衣褶在，烽烟澒洞满皇都。
题戴文节画扇
作者：翁同龢
朝代：清
体裁：七言绝句

愈涩愈生笔愈灵，当年妙语我曾聆。可怜十月江南景，一角残山分外青。
题旧藏声伯义祭酒赠文和州卷用卷中韵·其一
作者：翁同龢
朝代：清
体裁：七言绝句

萧萧落木下亭皋，意与孤云独鹤高。祗感眼前多挂碍，治山无次涌波涛。
题朱保之枫江感旧图·其一
作者：翁同龢
朝代：清
体裁：七言绝句

胥江南去接横塘，乔木虽留草已荒。一样大欢楼畔月，暂时分筑读书堂。
题朱保之枫江感旧图·其三
作者：翁同龢
朝代：清
体裁：七言绝句

风雨全家寄一舟，灵严山馆我曾羞。儿嬉奉母前生事，秉烛秋堂涕泪流。
题朱保之枫江感旧图·其二
作者：翁同龢
朝代：清
体裁：七言绝句

万事乘除岂可期，君看双相将家祠。慈乌别有殷勤意，不论新巢与旧枝。
题梅花道人竹石卷为同邑孙君
作者：翁同龢
朝代：清
体裁：古风

古来诗人例悯雨，日日朝回作苦语。桃僵柳蹇过清明，修竹流泉无处所。梅花庵主仙人哉，生绡一丈清风来。眼明忽到青玉峡，海气酿出金银台。识真好事者谁子，分宜官印模糊紫。石田石师两勍敌，六百年来数人耳。题诗倦倚灯烛红，星河入户天又风。书生何事苦觅句，咒尔箨龙噀雨去。
题王椒畦画册·其一
作者：翁同龢
朝代：清
体裁：七言绝句

灯火黄尘九陌阗，峭风薄冷逼残年。消寒韵事犹堪记，尚负朝房买画钱。
题王椒畦画册·其二
作者：翁同龢
朝代：清
体裁：七言绝句

易画轩中老画师，先人气谊最相知。湖山中有渊源在，相见金陵寄扇时。
题王蓉洲丈藏宋拓麻姑仙坛记
作者：翁同龢
朝代：清
体裁：古风

颜公真书变小篆，穷极开阖含刚柔。仙坛大字传本少，而此细楷尤难求。子固作诗叹小缺，后先著录陆与欧。春雷轰残吏橐去，纵有妙迹谁能收。西台嗜书得颜髓，获此片楮珍琳璆。较量铢黍妙分布，刻画丝发烦雕锼。纤纤旁舒蚊脚趡，落落外裹虿尾钩。横空真气不易到，不独波磔中锋遒。南城图经今寂寞，遣坛半圮杉松稠。元宗好奇感神迹，天宝五载开灵湫。是时东京盛罗绮，云窗雾阁通绸缪。骊龙已睡猿鹤叹，文字虽好江山愁。麻源水深不可涉，丹霞洞壑卧且修。公书此碑亦何意，会知日月如奔流。蓬莱方丈弹指变，惟有忠孝垂千秋。小斋夜寒烛花灺，摩挲翠琬春云浮。容翁已矣猿叟去，墨绿聚散波中沤。欲题此诗三叹息，公乎千载真悠悠。
题白云观刘老人像 其一 三首选二
作者：翁同龢
朝代：清
体裁：七言绝句

秋槐古观夕阳黄，偶遇仙踪问禁方。举世但知君子馆，故应遗却老人堂。
题白云观刘老人像 其二 三首选二
作者：翁同龢
朝代：清
体裁：七言绝句

齯齿梨颜百卌翁，掉头万事付虚空。要知揭地掀天业，都在寻常言语中。
题白阳山人画册
作者：翁同龢
朝代：清
体裁：七言绝句

空中无色色原空，妙具清凉十种风。领略白阳真意思，千秋只有马寒中。
题缪文贞公朱卷
作者：翁同龢
朝代：清
体裁：古风

万历癸丑岁，福清典春官。炯然红纱眼，鉴此铁石肝。后来迫退际，各各翔龙鸾。岂伊议不合，遽开恩怨端。逆珰肆虺毒，首尾深宫蟠。弗击必为妖，击之善类残。呜呼元臣心，独任万古难。欲将绸缪计，静镇朝堂欢。西溪杀我语，定知传者谩。即使出公口，奚间平生欢。君子与小人，区别如萧兰。既云吾气类，忍作差池观。光绪辛丑夏，积雨五月寒。端午曰己巳，吊古增悲酸。烂烂三百年，纸敝印未刓。谁言制义浅，中有浩气盘。师友何足道，所贵大节完。怅望东林庵，弱植惭南冠。
题自藏石谷仿董巨画卷题自藏石谷仿董巨画卷
作者：翁同龢
朝代：清
体裁：古风

鹓行人杰未全无，文学居然胜大夫。互市忽来回纥马，割城谁献督亢图。
题蒋文肃画花卉卷
作者：翁同龢
朝代：清
体裁：七言绝句

矮纸曾题字数行，旁人怪我语苍凉。湖山自是幽人福，漫与前贤并较量。
题补篱种菊图
作者：翁同龢
朝代：清
体裁：古风

上堂别阿姊，阿姊泪如雨。问弟尔何为，行役苦不已。久留固无名，简书况有程。姊看随阳雁，汲汲南北征。商声满天地，如羹亦如沸。阿弟襟袂间，斑斑家国泪。我泪岂妄挥，人生重乖违。敬告世上人，弟兄莫分飞。示朴吾姊夫，古之狂猖徒。开编见题字，令我长嗟吁。种菊复种菊，今年高过屋。更待三五年，金英绚秋谷。
题许伯缄丈重游泮宫画册·其一
作者：翁同龢
朝代：清
体裁：七言绝句

二许才名动都下，不应憔悴郑台州。硕宽堂集分明在，应向孙吴放一头。
题许伯缄丈重游泮宫画册·其三
作者：翁同龢
朝代：清
体裁：七言绝句

恻恻西风上客裳，掩蓬重炷影前香。黉宫子弟垂垂老，早被人呼白发郎。
题许伯缄丈重游泮宫画册·其二
作者：翁同龢
朝代：清
体裁：七言绝句

白须红带路人扶，鹤骨家家有画图。我作柳州先友记，江湖佚老近来无。
题赵四体千文拓本
作者：翁同龢
朝代：清
体裁：五言律诗

三体石经后，谁欤笔势雄。人知铁门限，我羡水晶宫。名集留长庆，遗书付小同。青云无限路，拭目望飞鸿。
题陈司业祖范诗册
作者：翁同龢
朝代：清
体裁：七言绝句

知止斋中听讲时，儿能执笔父哦诗。白头侍直今何用，惭负寒机千丈丝。
题陈鸿文先生蓑笠图·其一
作者：翁同龢
朝代：清
体裁：七言绝句

落木空山独往时，陶公遁迹已无诗。试看百首唐人句，岂是先生自寿诗。
题陈鸿文先生蓑笠图·其三
作者：翁同龢
朝代：清
体裁：七言绝句

汝南清德媲前贤，卖到城西屋数椽。再拜敬题先友记，伤情二百八年前。
题陈鸿文先生蓑笠图·其二
作者：翁同龢
朝代：清
体裁：七言绝句

麻鞋遍踏北山村，桃涧东头古墓门。络纬乱啼荆棘满，不知何处葬诗魂。
丰台芍药谣
作者：翁咸封
朝代：清

扬州梦断狂飙起，绰约花魂度江水。异香片片团作云，飞堕丰台幻红紫。丰台芍药颜色殊，万花作会铺锦毹。就中一枝最妖艳，玉盘捧出倾城姝。王孙赏春荡春目，量珠买春欢不足。晓来金弹打黄莺，蝴蝶却依花底宿。可怜三月群芳残，独携艳友凭雕阑。隔幕风摇彩幡冷，酒浇婪尾留春难。粉醉红酣日将暮，叶上愁题别离句。一声鶗鴂怨春归，絮乱丝繁夜迷路。
海棠吟
作者：翁咸封
朝代：清

锦城缬林擅春色，名花一枝香一国。照眼红妆绝代姿，笑风泣雨情无极。天然艳冶去雕饰，匀粉施朱净如拭。银烛高烧金屋深，护持凭仗东君力。满院春阴作寒食，游丝穿柳当风织。紫燕衔飞上画梁，纷纷蝶散雕阑北。惜春底事争相忆，冉冉春光惜不得。香霏阁上卷帘看，杜宇啼残暮云黑。
瓶花叹
作者：翁咸封
朝代：清

灼灼瓶中花，可怜颜色好。色好已离根，芳菲亦难保。
过金山
作者：翁咸封
朝代：清

江面一峰秀，江声绕寺寒。楼台空际现，云树镜中看。赠带风流在，分泉意兴阑。蓬莱原可到，惆怅避回湍。
闻鹤鸣
作者：翁咸封
朝代：清

凉露滴清响，翛然孤鹤惊。松间梦初断，花下舞还轻。野迥籁声绝，天高秋气横。此时应独立，一吐望云情。
湖边古寺
作者：翁寿麟
朝代：清

秋水倒浸湖云湿，秋林黯淡纤月入。行人系缆秋树根，井栏落叶无人拾。古庙萧然佛不灵，老僧饥抱佛脚泣。蒲团坐见星斗光，狐狸夜夜学人立。
立秋前一日喜雨
作者：翁寿麟
朝代：清

黑云如磐低压楼，一雨作凉天欲秋。清淮倦客无一事，倒枕卧听檐瀑流。今春江南苦不雨，行人道路面焦土。忽然淫雨四十日，屐齿滑滑泥没膝。远念家山纵豺虎，干戈满地斯民苦。喜看早稻花满田，黄云压野期眼前。浮生飘泊亦何恨，年丰苦盼东南天。
立秋渡黄河
作者：翁寿麟
朝代：清

灵槎万里挟长风，浩荡何源不可穷。一脉混黄余太古，百川宗派亘天中。云开岱色经秋碧，雨助涛声入夜雄。径画乾坤限南北，乡关消息托宾鸿。
行路难
作者：翁寿麟
朝代：清

行路难，空长叹。河北秋风八月寒。蓟门烟树何迷漫。征衣密缝慈母线，天涯鸿雁孤飞倦。不见齐州九点烟痕青，但见济水七分清泠泠。凿石蓄潴济漕运，河为控制波为渟。奈何水势建瓴下，淮黄交汇如沧溟。天吴夜舞老蛟泣，蜃楼杂沓飞涛腥。嗟余鼓枻苦行役，长波乃遇石尤逆。金堤溃决若瓠子，八十三丈涛头碧。转篷捩舵舟不前，十里五里日向夕。舟子饥呼邪许声，一唱百和凄以清。安得长房缩地术，过此八闸奔流疾。
挽张百熙联
作者：翁廉
朝代：清
体裁：联

长绳系日，邈矣深情，灵气往来，上下四旁无极；大海纳川，宏斯远量，声名洋溢，江河万古同流。
宝刀篇
作者：翁延年
朝代：清

宝刀未磨洗，形与凡铁同。土花久斑驳，拂试须良工。唐砖汉镜有时售，此刀弃掷都市中。赏识之人亦无意，摩挲怪有数番字。贱市携回心不珍，旁人怂为千金器。装潢重复入五都，明珠作饰兼珊瑚。锋锷一新宝气吐，山鬼走泣狐潜驱。吁嗟时事已沸鼎，此刀杀贼利无并。闭置匣中贵谁识，至宝仍与顽铁等。
挽左宗棠联
作者：翁延年
朝代：清
体裁：联

只手扫妖氛，衡岳云开众山小；长虹接箕尾，海天风静大星沉。
挽曾纪泽联
作者：翁延年
朝代：清
体裁：联

折辩数千言，使边境生灵，重依云日，是班定远，是富郑公，用能力扫欃枪，中外倾心瞻伟望；归诚四大部，与先侯事业，共壮河山，为范忠宣，为韩仪国，忽报身骑箕尾，朝野同声哭哲人。
赠琴园主人张勤夫
作者：翁延年
朝代：清

名园风景画图开，浮玉山边辟草莱。春水绿拖游客舫，夕阳红上妙高台。中流砥柱一孤塔，北顾云烟几霸才。猿鹤依人花解语，佩环风送晓鸿来。海天何处觅桃源，渔父重来泣夜猿。点缀小园招庾信，扫除尘榻待陈蕃。主人座上琴求友，杜宇声中客断魂。未必汉皋逢解佩，却留鸿爪印江村。
赠琴园主人张勤夫·其一
作者：翁延年
朝代：清

名园风景画图开，浮玉山边辟草莱。春水绿拖游客舫，夕阳红上妙高台。中流砥柱一孤塔，北顾云烟几霸才。猿鹤依人花解语，佩环风送晓鸿来。
赠琴园主人张勤夫·其二
作者：翁延年
朝代：清

海天何处觅桃源，渔父重来泣夜猿。点缀小园招庾信，扫除尘榻待陈蕃。主人座上琴求友，杜宇声中客断魂。未必汉皋逢解佩，却留鸿爪印江村。
出山海关
作者：翁心存
朝代：清

王气东来接柳条，长城西去尽临洮。云屯万雉环山海，天设重关划蓟辽。三辅风烟开莽苍，两京筦钥锁岧峣。鲸波不动苍烟碧，亿载皇图巩圣朝。
宿破山寺
作者：翁心存
朝代：清

高阁岚光合，空潭月影悬。泉声春梦碎，佛火罩灯圆。夜静花香发，山深俗虑捐。湛然无起灭，心在四禅天。
挽姚祖同联
作者：翁心存
朝代：清
体裁：联

乌台执宪，龙节宣风，百城解绶避威棱，正色谠言，妇孺亦知包孝肃；燕翼多谋，凤池绳武，十载抽簪娱晚景，清心学道，耆英群仰富文忠。
有感
作者：翁心存
朝代：清

人子朝暮出，倚闾尚徬徨。千里与万里，极目何能望。啮指忽心动，引领祇内伤。伊余髫龀时，随侍于朐阳。山城霜月苦，讲舍秋风凉。母绩儿夜读，共此镫烛光。儿方治《毛诗》，读至《四牡》章。掩卷忽有感，清泪含两眶。阿母顾儿笑，愿儿学范滂。矧当太平时，驰驱敢或遑。男儿志四海，安可恋故乡。长跪谢阿母，教儿以义方。忽忽四十载，膂力犹幸刚。吁嗟奉英簜，何如萟稻粱。
栖霞阻风
作者：翁心存
朝代：清

塔杪铃言替戾冈，果然旗脚转危樯。荒芦槭槭战秋雨，衰柳垂垂空夕阳。鹢不因风先自退，山如欲语笑人忙。支离病骨余生在，肯逐冥鸿下上翔。
自题药洲访石图
作者：翁心存
朝代：清

峥嵘蜃阁排空出，天遣薶藏付童律。神龙拿攫守榕根，下有骊珠三十一。英光长閟七百年，郁律蟠伏全其天。悔将混沌书眉手，钩取蕤宾跃九渊。自从剔藓镌苔后，夜夜乾文射南斗。岂有夸娥负以趋，只愁宝鼎终遭掊。羊城眼底风尘昏，劫火烧残字傥存。升沈显晦孰得失，可惜玲珑石不言。
药师院看新竹
作者：翁心存
朝代：清

江云帖帖南浦飞，江城清夏昼掩扉。鄙人生无肉食相，冷嚼冰雪骨不肥。尚余一点俗缘在，妙药欲仗空王医。芒鞋径踏药师院，沙路细碎行人稀。深篁苞绿掩金碧，烟外但闻清磬微。叩扃拄策得幽径，坠粉簌簌沾人衣。龙吟鸾啸众仙下，琅玕万个幂四围。连天一气碧云合，不知林外停炎曦。移时静对坐磐石，横出旁茁芜不宜。嫩黄便娟熊袅袅，空翠匼匝香霏霏。玉声玲珑风解箨，金影琐碎波含漪。初生劲节不数尺，郁郁已具干霄姿。脩柯似放一头地，转以侧势相撑披。山僧颇解禅悦味，留客且住携军持。洗铫细烹叶上露，两腋习习清风吹。内观了了见症瘕，如饮大药调上池。渭川千亩贮胸臆，千户侯吾不愿为。痴心思乘箨龙醉，呼童斸取捆载归。寒酸笑杀白司马，苦竹绕宅哦新诗。
过无锡有感
作者：翁心存
朝代：清

春风吹绿满平芜，路入粱溪水驿纡。山色宛同乡国好，泉声还似旧时无。愁听子夜啼乌鹊，怕说寅年足虎貙。欲问元戎驻兵地，沙边烟雨总模糊。
题王艺畇江南词后并示香谷
作者：翁心存
朝代：清

谱就江南绝妙词，王郎愁绪正如丝。尊前莫唱家山好，肠断青枫月落时。
反班婕妤怨歌行
作者：翁志琦
朝代：清

团扇复团扇，皎皎白于雪。永昼引清飙，良宵延素月。秋来置箱奁，寻常不轻发。薄俗区故新，君子秉贞节。炎曦会有时，谁云恩义绝。
外孙信儿至
作者：翁志琦
朝代：清

七年依我住，晨夕不暂离。三月不相见，惓惓系我思。吹呼入门来，一笑舒双眉。登我所坐榻，弄我所吟诗。我吟三十载，苦心实在兹。名山传绝业，回首当付谁？数篇乞记诵，授之复何私。他时晓人事，应识此言悲。
田氏紫荆里
作者：翁志琦
朝代：清

田氏遗墟没草莱，春风犹见紫荆开。愿携当日连枝种，分与人间处处栽。
白发
作者：翁志琦
朝代：清

朝来揽明镜，白发感蹉跎。毕竟无公道，愁人鬓畔多。
答女口号
作者：翁志琦
朝代：清

左家娇女禀夙慧，把卷问耶欲学吟。耶穷正缘苦吟误，尔何学吟费苦心。不闻郝钟礼法重大义，妇德何尝在识字。
连夜梦归故乡醒后偶成
作者：翁志琦
朝代：清

梦境原虚幻，情真幻亦真。身尝为客苦，心恋在家贫。衣食怜娇女，忧劳慰老亲。不知闺阁梦，曾否见归人？
田父吟
作者：翁文达
朝代：清

农夫终岁未得闲，十亩为田一亩圃。有妇馌饷并采蔬，儿啼抱向田头哺。哺儿儿长代汝劳，瞬息只如朝与暮。
赠王耜云中丞
作者：翁斌孙
朝代：清

汾水秋风梦影非，不堪血泪渍臣衣。靴刀空效李光弼，华表还惊丁令威。东海扬尘行复见，西山采蕨分长饥。避秦何处桃花水，漫说江南一棹归。
买得苏诗施注宋椠残本即商丘宋氏藏者
作者：翁方刚
朝代：清
体裁：古风

国初海虞有二本，其一寅岁收六丁。维时湖南宝晋叟，把卷凭阁看飞荧。宋元旧本镂次第，独此未及传模型。可怜醴泉化度法，瑶台戍削留娉婷。也是园翁痛著录，不得再嗅隃麋馨。一朝东吴故家得，四十二卷重汗青。黄州判官有旧梦，笠屐图子来丁宁。《由仪》篇忽上客谱，束广微滥吹竽听。衔姜黠鼠到潜采，众目特让查田醒。江南书手费影写，掇拾想像于奇零。施注实惟施顾注，施家苏学诒过庭。绍兴书蒇嘉泰岁，淮东板出仓曹厅。汉孺楷书作佳话，湖州诗狱此又经。《石鼓文》与《会稽志》，同时校椠新发硎。毗陵先生世莫识，要以土蚀成青萍。卷前惜阙谱及目，世间仅此凤与星。适者又得《顾禧集》，文字聚合凭精灵。重开此本傥异日，敢任嘉谷滋蝗螟。摹公书帖奉公象，笑彼亭长署杜亭。我当焚香日望拜，公乎弭节来云軿。
买得苏诗施注宋椠残本即商丘宋氏藏者
作者：翁方刚
朝代：清

国初海虞有二本，其一寅岁收六丁。维时湖南宝晋叟，把卷凭阁看飞荧。宋元旧本镂次第，独此未及传模型。可怜醴泉化度法，瑶台戍削留娉婷。也是园翁痛著录，不得再嗅隃麋馨。一朝东吴故家得，四十二卷重汗青。黄州判官有旧梦，笠屐图子来丁宁。《由仪》篇忽上客谱，束广微滥吹竽听。衔姜黠鼠到潜采，众目特让查田醒。江南书手费影写，掇拾想像于奇零。施注实惟施顾注，施家苏学诒过庭。绍兴书蒇嘉泰岁，淮东板出仓曹厅。汉孺楷书作佳话，湖州诗狱此又经。《石鼓文》与《会稽志》，同时校椠新发硎。陵先生世莫识，要以土蚀成青萍。卷前惜阙谱及目，世间仅此凤与星。适者又得《顾禧集》，文字聚合凭精灵。重开此本傥异日，敢任嘉谷滋蝗螟。摹公书帖奉公象，笑彼亭长署杜亭。我当焚香日望拜，公乎弭节来云軿。
出南康府城西门望庐山云气
作者：翁方刚
朝代：清

门开星湾北，郡抱沙洲面。旬日风四霾，晨容豁一变。融融霁气中，野旷山葱茜。我与匡庐君，始以真相见。兜罗罥半腰，玉帘垂一线。濛濛嘘淡白，吞吐青瑶片。大哉肤寸泽，端可六合遍。顾以晴翠光，洗我连宵倦。衡云祷无私，海市祈敢炫。半日竹舆上，泠风有余善。
刘松年风雨归舟图
作者：翁方刚
朝代：清

暗门风雨作团扇，淡色江山开半面。思翁一见认范宽，不敢评量同画院。院师突过张都尉，绍熙格比淳熙变。清波门外赐金来，妹子杨家字题遍。此帧依然团扇法，四山雨急攒飞箭。千帆叠鼓涧殷雷，一道金蛇江划电。高峰壁立湿空青，对影濛濛烟一片。舟人咫尺盼渔村，尽力篙撑潎波漩。昏黑之间竽籁听，精灵恍惚蛟鼍战。迷茫竹树家何处，蓑笠柴荆忆如见。得非寓意写湖山，未解归杭作归汴。秋山行旅题申戌，四秋前已归程羡。院中名噪四十年，粉侯弟子工能谏。小楷鳞纹墨晕閒，耿耿元精穿素练。补入杭入院画录，墨池半晌云涛眩。漫认蕉林小印章，试摸嘉定双丝绢。
南昌学宫摹刻汉石经残字歌
作者：翁方刚
朝代：清

石经未及洪家半，尚抵吴莱籀书换。龙图晋玉虽旧闻，魏公资州余几段。鸿都学开后三年，皇义篇章未点窜。正始那误邯郸淳，隶分先估张怀瓘。黄晁援据正宜审，蔡马姓名还可按。六经七经孰淆讹，一字三字精剖判。迩来邹平与北平，《商书》《鲁论》珍漫漶。如到讲堂筵几度，我昔丰碑丈尽算。表里隶书果征实，章句异同兼综贯，洪释篇行记聘礼，今我诸经俨陈灿。《春秋》严颜《诗》盍毛，只少义爻象与彖。书云孝于复友于，鼠食黍苗三岁宦。近人板本据娄机，追想饶州简初汗。鄱阳石泐五百年，中郎听远焦桐爨。岂惟西江补典故，龙光紫气卿云缦。方今圣人崇实学，六籍中天森炳焕。群言壹禀醇乎醇，如日方升旦复旦。诸生切磋函雅故，不独雕琢工文翰。宫墙斋庑探星宿，清庙明堂列圭瓒。凤皇一羽麟一角，琪树芝华非近玩。妍经奚必古本执，朴学幸勿承师畔。河海方将测原委，质厚先须植根干。越州石氏证蓬莱，余论何人续《东观》。摩挲小阁一纪余，甫得南州映芹泮。偏傍或裨笺传诂，参检直到周秦汉。踟蹰凝立语学官，桂露秋香手勤盥。
同慕堂笥河鱼门伯思饭裕轩野圃兼呈南厓
作者：翁方刚
朝代：清

遂乘晓霜气，菜如人意浓。我作《野圃记》，渺焉想前踪。结构改面势，平揖近远峰。独留山口光，纵此水际筇。枯荷仍小桥，插棘展长墉。四边菊花水，一于此榻供。所以山桃后，来必乘晚菘。不爱春夏绿，爱此秋叶黄。先生看山眼，炯炯浮秋光。黄叶亦何好，取及菘可尝。老韭细转青，新芥辣更香。蔬实饱风露，卉木阅炎凉。高树未摇落，邻畦已登场。柴门客不惊，乌雀自成行。了然验物理，后时独何伤。七人来者六，一岁至甫再。虽抱促膝怀，屡以溽雨碍。桥南官河浚，近渐柴门对。万泉之上游，诸峰受以黛。鳞鳞风漪来，动荡日光碎。空际飞鸟影，落我衣襟内。小坐沙石旁，忽听村犬吠。始知园庐近，复资蔬亩溉。半日问水源，不独观撷菜。
同慕堂笥河鱼门伯思饭裕轩野圃兼呈南厓·其一
作者：翁方刚
朝代：清

遂乘晓霜气，菜如人意浓。我作《野圃记》，渺焉想前踪。结构改面势，平揖近远峰。独留山口光，纵此水际筇。枯荷仍小桥，插棘展长墉。四边菊花水，一于此榻供。所以山桃后，来必乘晚菘。
同慕堂笥河鱼门伯思饭裕轩野圃兼呈南厓·其三
作者：翁方刚
朝代：清

七人来者六，一岁至甫再。虽抱促膝怀，屡以溽雨碍。桥南官河浚，近渐柴门对。万泉之上游，诸峰受以黛。鳞鳞风漪来，动荡日光碎。空际飞鸟影，落我衣襟内。小坐沙石旁，忽听村犬吠。始知园庐近，复资蔬亩溉。半日问水源，不独观撷菜。
同慕堂笥河鱼门伯思饭裕轩野圃兼呈南厓·其二
作者：翁方刚
朝代：清

不爱春夏绿，爱此秋叶黄。先生看山眼，炯炯浮秋光。黄叶亦何好，取及菘可尝。老韭细转青，新芥辣更香。蔬实饱风露，卉木阅炎凉。高树未摇落，邻畦已登场。柴门客不惊，乌雀自成行。了然验物理，后时独何伤。
同萚石鱼门集丹叔侍读斋观所藏宋张择端清明上河图真迹卷
作者：翁方刚
朝代：清
体裁：古风

呜呼政宣翰林画，题字大定明昌閒。其时金已■都汴，绿云红雪堆三山。却想花石运艘日，笙瓦百货笔莫述，竟借蔓草离黍看。梁园清明花几落，鹊山寒食酒又残。长沙百年追世泽，钤山千镪输权奸。文江才子簿作记，南濠题跋语可删。传闻内臣窃胠箧，御沟藏弆力所殚。或疑匿去入冯保，保也手跋今尚完。向来青父踵性父，不言李祁与吴宽。冯后流落托谁手，瘦金签迹觅已难。主人具眼富搜择，此物自归天不悭。晴窗吾辈得目饫，一洗平日胸回环。可作《易图》玩消长，又作《无逸》《豳风》观。画家一技乃至此。呜呼此乃真择端。
同萚石鱼门集丹叔侍读斋观所藏宋张择端清明上河图真迹卷
作者：翁方刚
朝代：清

呜呼政宣翰林画，题字大定明昌閒。其时金已𨑭都汴，绿云红雪堆三山。却想花石运艘日，笙瓦百货笔莫述，竟借蔓草离黍看。梁园清明花几落，鹊山寒食酒又残。长沙百年追世泽，钤山千镪输权奸。文江才子簿作记，南濠题跋语可删。传闻内臣窃胠箧，御沟藏弆力所殚。或疑匿去入冯保，保也手跋今尚完。向来青父踵性父，不言李祁与吴宽。冯后流落托谁手，瘦金签迹觅已难。主人具眼富搜择，此物自归天不悭。晴窗吾辈得目饫，一洗平日胸回环。可作《易图》玩消长，又作《无逸》《豳风》观。画家一技乃至此。呜呼此乃真择端。
同诸友小沧浪作
作者：翁方刚
朝代：清

种菱占半郭，与人阅三庚。去年亦兹日，惓言镜槛凭。微我二三子，孰偕鸥鹭盟。襟摇半峰影，桨划疏蒲声。北来风云思，南话江湖并。中通莲气味，静喻山性情。岂必蹇处士，始题海右亭。尽得七桥势，以挈千厓青。二年四序周，风雪月晨夕。各有领要处，独未雨景得。一角犹斜阳，千峰变水墨。圆荷不受濡，此响乃真碧。一洗明镜空，谁算秋影积。千珠前梦悟，仍是明月滴。渊乎文字禅，收之坐趺息。归向石帆叩，相与观定力。
同诸友小沧浪作·其一
作者：翁方刚
朝代：清

种菱占半郭，与人阅三庚。去年亦兹日，惓言镜槛凭。微我二三子，孰偕鸥鹭盟。襟摇半峰影，桨划疏蒲声。北来风云思，南话江湖并。中通莲气味，静喻山性情。岂必蹇处士，始题海右亭。尽得七桥势，以挈千厓青。
同诸友小沧浪作·其二
作者：翁方刚
朝代：清

二年四序周，风雪月晨夕。各有领要处，独未雨景得。一角犹斜阳，千峰变水墨。圆荷不受濡，此响乃真碧。一洗明镜空，谁算秋影积。千珠前梦悟，仍是明月滴。渊乎文字禅，收之坐趺息。归向石帆叩，相与观定力。
四库全书第一部缮录告成正月廿一日奉贮于文渊阁臣以校理与观陈设敬歌以纪
作者：翁方刚
朝代：清

《四库》四部编摩新，十年秘帙承丝纶。特开高阁仿天一，文渊文源溯与津。仲春上日御经幄，赐茗阁下优儒臣。文华主敬相次北，方池汇鉴渊写神。岧岧阁影矗云汉，万椟栉比罗青旻。去冬缮书初报蒇，雪晴春仲前一旬。铜乌风定下照水，金戺日丽无纤尘。帘卷栏回静如镜，签排帛拭光流银。琅函镌目贮之椟，册以椟计参差匀。三万六千括象数，二十八舍环星辰。内以经部外子史，经纬表里齐衡钧。芸香宝气近帝座，四壁彝训敷言申。义文字画即河洛，范畴锡福于下民。线装黄袱珍重捧，字字伦叙纲纪陈。鱼鲁常教忆扫叶，典谟岂止思书绅。臣自去冬忝再入，屈指癸岁交庚辛。阁旁小松昔新植，已复茂绿承温仁。冉冉红云傍檐宿，？？好鸟来喧晨。但给扫除亦荣幸，何况登阁绸书人。徘徊直房过亭午，红墙柳拂波粼粼。
四库全书第一部缮录告成正月廿一日奉贮于文渊阁臣以校理与观陈设敬歌以纪
作者：翁方刚
朝代：清
体裁：古风

《四库》四部编摩新，十年秘帙承丝纶。特开高阁仿天一，文渊文源溯与津。仲春上日御经幄，赐茗阁下优儒臣。文华主敬相次北，方池汇鉴渊写神。岧岧阁影矗云汉，万椟栉比罗青旻。去冬缮书初报蒇，雪晴春仲前一旬。铜乌风定下照水，金戺日丽无纤尘。帘卷栏回静如镜，签排帛拭光流银。琅函镌目贮之椟，册以椟计参差匀。三万六千括象数，二十八舍环星辰。内以经部外子史，经纬表里齐衡钧。芸香宝气近帝座，四壁彝训敷言申。义文字画即河洛，范畴锡福于下民。线装黄袱珍重捧，字字伦叙纲纪陈。鱼鲁常教忆扫叶，典谟岂止思书绅。臣自去冬忝再入，屈指癸岁交庚辛。阁旁小松昔新植，已复茂绿承温仁。冉冉红云傍檐宿，��好鸟来喧晨。但给扫除亦荣幸，何况登阁绸书人。徘徊直房过亭午，红墙柳拂波粼粼。
宣城北楼歌寄蕴山
作者：翁方刚
朝代：清

谢公高斋登望处，千年远岫开秋曙。碧海青天纳一窗，镜里云光飞不去。锦袍仙人万古愁，对酒酣歌即此楼。尚有淋漓醉草在，化作古柏腾蛟虬。怀谢亭边郁奇思，对结枇杷轩晚翠。澄江谁写垒嶂图，北望犹传二楼志。蓉江小谢今代才，登楼纵目重徘徊。宛溪响答帘前合，柏枧岚阴槛外回。尔家故事留蓬莱，沈约范云安在哉。长风吹雨洗绿苔，坐呼窗月流金杯。精灵呼吸傥可接，为我招揖青莲来。
嵩山汉柏图歌
作者：翁方刚
朝代：清

我为莫生歌此柏，此柏影忽落我窗。郁然合抱四十尺，六六峰势来崆㟅。磊柯节目外臃肿，峻极元气中敦庞。雷火劈痕剩突怒，风雨时吼于空腔。三株一先神物化，万古对语洪涛撞。云自元封太初际，受爵曾驭云摐摐。三呼之声与应和，万灵环揖气为降。生年不知自何代，由周上溯于殷邦。于成于宣奠河洛，小共大共受骏厖。青龙苍光傥及见，其神夜或来幡幢。岳生还为岳藩卫，森然导从千矛鏦。我望伊川？泉水，石淙未得寻漎漎。二室遗闻访金石，万牛力那一笔扛。参摹混元叩天咫，滂澜浩浩吞涛江。目移神骇不敢睨，真到天阙凌石矼。嵩阳居士果何在，俄有青鸟飞来双。
嵩山汉柏图歌
作者：翁方刚
朝代：清
体裁：古风

我为莫生歌此柏，此柏影忽落我窗。郁然合抱四十尺，六六峰势来崆㟅。磊柯节目外臃肿，峻极元气中敦庞。雷火劈痕剩突怒，风雨时吼于空腔。三株一先神物化，万古对语洪涛撞。云自元封太初际，受爵曾驭云摐摐。三呼之声与应和，万灵环揖气为降。生年不知自何代，由周上溯于殷邦。于成于宣奠河洛，小共大共受骏厖。青龙苍光傥及见，其神夜或来幡幢。岳生还为岳藩卫，森然导从千矛鏦。我望伊川�泉水，石淙未得寻漎漎。二室遗闻访金石，万牛力那一笔扛。参摹混元叩天咫，滂澜浩浩吞涛江。目移神骇不敢睨，真到天阙凌石矼。嵩阳居士果何在，俄有青鸟飞来双。
望罗浮
作者：翁方刚
朝代：清

只有濛濛意，人家与钓矶。寺门钟乍起，樵客径犹非。四百层泉落，三千丈翠飞。与谁参画理，半面尽斜晖。
果亭运使所藏李龙眠五百应真图卷矛既为书淮海图记而缀以诗
作者：翁方刚
朝代：清

髯秦记记法能笔，心游马事二十七。龙眠却马从秀师，一扫人物五百奇。以画三昧作佛事，龙虎狸豹兕象狮。蛮奴鬼使侍童女，献花输赆缘须弥。胥来绕一青莲座，白毫相光初放时。梵天重阁紫金色，万象摄入圆摩尼。疏眉䫜面若晓日，欠伸趺坐行以嬉。庄严变幻各一义，问答赞叹谁知之。瀰茫香云鬘云起，倏忽半月满月为。却于水影出墨彩，瓶拂之閒天接海。空音空色烟浪中，万岫千峦状旋改。即离吞吐彼我观然否，五千五百诺俱那徒在。石桥挂锡传天台，曹勋记可雁宕该。玉局遗文荐诚院，空山水流花又开。此图不知奚取材，展之飒飒虚吹来。秋毫神妙笔笔铁丝似，一气纠结缥缈非楼台。群木群石势欲动，飞者走者生喜生悲哀。千镫一光彼即此，无文字处皆偈子。多事我为写秦记，以马喻马指喻指。嗟马与指我岂知，吮墨新阳上窗纸。
栖霞道中示蕴山
作者：翁方刚
朝代：清

从我负书非曰归，诗情先逐晓云飞。重阳细雨迟黄菊，六代精蓝冷翠微。远眺合教青眼共，深谈喜未素心违。洞天且莫题名姓，苔藓濛濛恐湿衣。
汉延熹西岳华山庙碑歌为朱竹君赋
作者：翁方刚
朝代：清

汉安元嘉与永寿，东京碑字皆未磨。今人独于此碑惜，谓出中郎重摩挲。或云会稽考古误，太史郎那中郎过。元常元嘉卒史字，稚圭信否图经讹。箭筈门閒殿基砌，嘉靖年以粗沙劘。赵崡所以慨作跋，跋与洪赵非一科。谁知此跋宛在此，叶叶蝇楷如擘窠。椒花舫深尘不到，未展额篆先吟哦。上溯《周礼·职方氏》，下荐巡狩丰年歌。霸陵新丰地特纪，袁君孙君绩骈罗。昭卬瞻仰女汝合，鉴亨字更加切嗟。惟初分隶次仲作，王萧之志交相诃。建初熹平源测委，韩诗郑易谚则那。篆与隶分递相减，初但俯仰无撇波。华山华亭记樊毅，三碑皆系于光和。建宁之前建初后，篆隶斟酌无偏颇。镕金屈铁六百字，金精白帝高嵯峨。三峰万古一元气，想见于此旋义娥。精神融结到此本，二百年前已无多。云驹云雏二东子，墨庄楼中同手摩。郭髯题曰郭香察，小史递以冻笔呵。装池一艺成故实，方于鲁亦矜丸螺。松谈阁又翠微阁，山史笔力追隶蝌。孙顾二跋不可见，诸老白发来婆娑。百年又随江南客，星虹万丈藏烟萝。君今轻装南返北，一本匣抵千金驮。君精六书胜于郭，尉律不止言虞戈。宜讨本原证文字，昌黎所谓如悬河。亭林昔亦吉金拟，但稽职司不及他。一碑可以该汉隶，娄机字原较若何。
洋画歌
作者：翁方刚
朝代：清

阴晴远近同一川，桦皮屋子无市廛。七道三岛想接连，人牛羊兕丈尺前。人或坐立羊牛牵，青黄宛转高低田。蹋歌鐻耳争鲜妍，罽毛染衣光映渊。白脉始知寻瀑泉，渐引渐深微绿穿。一线淡入迢迢天，腾涌四起云绵绵。大洋万里规影圆，此皆笔踪细盘旋。有若发鬘丝丝缠，面势每在肤寸边。初非组织非丹铅，远方市易用物全。鹿毛之笔松花烟，技巧何止秋毫巅。屏风竞说端拱年，金银莳贡自奝然。拂菻女儿诧龙眠，亦不尽贵粉墨填。红罗褾轴援古编，蝙蝠扇子螺钿筵。海波不扬海估骈，晴风听泊黄埔船。
清泉亭
作者：翁方刚
朝代：清

小县临官道，江流曲抱城。亭依厓壁立，泉似长官清。乳雪岩花沫，松风石铫声。倦游三十载，为我濯尘缨。
电白道中
作者：翁方刚
朝代：清

露萤递开阖，风蝉自轩举。决决涧水鸣，咽咽草虫语。后冈岚滴翠，前岫云聚乳。莽苍大石閒，绿雾旷吞吐。田泽蓄未盈，昧爽气煦煦。理策上修坂，中途屡回伫。跂彼文蔚者，韬养侍濛雨。仲夏风露浅，未旦及气滋。地底沸如汤，驱过热水池。莫使人气杂，斯取夜养斯。南涧石草香，迎阳弄葳蕤。陵冈？丹霞，俯汲以默思。鸦鹊籁未起，独听樵斧时。蛙蝈亦未鸣，稻区半黄青。时见三折水，断苇涵明星。荡荡野渡阔，岩口取微冥。沙户犁未停，村火窗犹荧。负戴者谁子，役车上远陉。岂知劳者思，折麻感微馨。缅彼丘中琴，惓此野际苹。孰云玩回转，得展耳目营。
电白道中·其一
作者：翁方刚
朝代：清

露萤递开阖，风蝉自轩举。决决涧水鸣，咽咽草虫语。后冈岚滴翠，前岫云聚乳。莽苍大石閒，绿雾旷吞吐。田泽蓄未盈，昧爽气煦煦。理策上修坂，中途屡回伫。跂彼文蔚者，韬养侍濛雨。
电白道中·其三
作者：翁方刚
朝代：清

蛙蝈亦未鸣，稻区半黄青。时见三折水，断苇涵明星。荡荡野渡阔，岩口取微冥。沙户犁未停，村火窗犹荧。负戴者谁子，役车上远陉。岂知劳者思，折麻感微馨。缅彼丘中琴，惓此野际苹。孰云玩回转，得展耳目营。
电白道中·其二
作者：翁方刚
朝代：清

仲夏风露浅，未旦及气滋。地底沸如汤，驱过热水池。莫使人气杂，斯取夜养斯。南涧石草香，迎阳弄葳蕤。陵冈？丹霞，俯汲以默思。鸦鹊籁未起，独听樵斧时。
电白道中·其二
作者：翁方刚
朝代：清
体裁：古风

仲夏风露浅，未旦及气滋。地底沸如汤，驱过热水池。莫使人气杂，斯取夜养斯。南涧石草香，迎阳弄葳蕤。陵冈�丹霞，俯汲以默思。鸦鹊籁未起，独听樵斧时。
登岱
作者：翁方刚
朝代：清

兼旬洁蠲始夙兴，霁色润遍田渠塍。壶天阁路十五里，已有凉樾来杉藤。盘盘磴道左右折，舆夫交侧疑横肱。琅如联吟客语笑，颲颲众谷相然应。摄心直造万物表，莽苍但以一气凭。对松山翠转面面，三天门壁穿层层。俄看突压大山影，不知尽是屯云升。云与全山浩呼噏，肤寸之绿皆云蒸。半日？云出云上，一瞰万里山窗凭。榑桑若木出檐际，大海积气青光承。徂徕左翼作阶戺，万峰引带皆昆礽。咫尺天经界垣座，于惟真宰念庶徵。岁维大和雨旸若，更切育秀于黎烝。是日云光缦绝顶，瑞匝齐鲁环荚登。昔者周诗鲁詹颂，笺疏讵写高崚嶒。后来李白杜甫辈，但取神秀仙灵称。发育温仁体峻极，处处帝縡光华凝。纯乎生意塞天地，职司教养宜战兢。满山松籁奏金石，蔚蓝细写丹霞澄。大块文章视人领，游圣门者谁能胜。
登岱
作者：翁方刚
朝代：清
体裁：古风

兼旬洁蠲始夙兴，霁色润遍田渠塍。壶天阁路十五里，已有凉樾来杉藤。盘盘磴道左右折，舆夫交侧疑横肱。琅如联吟客语笑，颲颲众谷相然应。摄心直造万物表，莽苍但以一气凭。对松山翠转面面，三天门壁穿层层。俄看突压大山影，不知尽是屯云升。云与全山浩呼噏，肤寸之绿皆云蒸。半日�云出云上，一瞰万里山窗凭。榑桑若木出檐际，大海积气青光承。徂徕左翼作阶戺，万峰引带皆昆礽。咫尺天经界垣座，于惟真宰念庶徵。岁维大和雨旸若，更切育秀于黎烝。是日云光缦绝顶，瑞匝齐鲁环荚登。昔者周诗鲁詹颂，笺疏讵写高崚嶒。后来李白杜甫辈，但取神秀仙灵称。发育温仁体峻极，处处帝縡光华凝。纯乎生意塞天地，职司教养宜战兢。满山松籁奏金石，蔚蓝细写丹霞澄。大块文章视人领，游圣门者谁能胜。
礼烈亲王克勒马图歌
作者：翁方刚
朝代：清

天东日出大海红，五色云挂扶桑弓。乐府谁歌迣万里，天马真见来从东。礼王昔阶大贝勒，屡以克捷宣肤公。叶赫乌拉万部众，群瞻威烈挚且雄。紫云夹日近翊卫，一家合德襄丹衷。恭闻所乘克勒马，摧坚陷锐皆当冲。萨尔浒山第一战，从古无此神奇功。明师一蹶遂弗振，二十万歼五日中。此马尔时倍趫捷，出入厓隒千万重。每闻鼓鼙迅喷鬣，嘶起涛濑回长松。至今轩皇教战处，涧谷啸舞犹呼风。时无画者今补画，枣骝色异尾与騣。腹间旋毛鳞甲动，耳夹肉角筋垂虹。山前人指洗创处，自跑圣水春融融。其高七尺修丈咫，想像精异还为龙。长洲汪琬为作传，传后系语如褒忠。方召周诗无异驷，徒咏修广联车攻。曹韩之画杜甫引，曾何伟迹来花骢。此马得遭此际会，是乃月驭星精从。纸上熊熊气起立，俄顷蹴踏凌千峰。国家得天厚元气，人物笃起天所钟。宗亲有王峙桢干，王有神骏留奇踪。谱入奎章庆隆舞，陋彼六骏唐石砻。诗成敢试点笔响，恐近瘦骨敲青铜。
秋晚回试高州重题城月驿壁
作者：翁方刚
朝代：清

秋在朝凉午燠閒，人归黄篾碧溪湾。数椽聚处成官驿，一鸟飞边得远山。院雨记听蕉叶响，庭苔似点菊花斑。应知路渐高凉近，许借层窗此豁颜。
秋晚重游雷州西湖兼怀确斋
作者：翁方刚
朝代：清

湖上稻已长，倒渌于湖中。飞舞百顷浪，抱郭成弯弓。谁云潦水减，更觉亭阁空。缅思昔来贤，大半嗟途穷。最著苏与寇，乃及梁溪翁。一笑坡翁言，杭颍谁雌雄。我昨初秋来，行绕菡萏风。野寺访遗碣，斜景余卧钟。尚此携旧侣，词赋怀严终。坚坐递传讽，僵立愁仆童。江海倏霜露，风雨吟蛟龙。秋光知君去，新霁为我容。澄澄菰芡外，虽画难为工。苍然起凉思，远磬生梵宫。
蕴山以近诗寄惠州舟中点定漫书纸尾
作者：翁方刚
朝代：清

此事辟如作画然，得意乃在笔墨先。龙晴一点却飞去，金针欲渡何由缘。道子之笔项容墨，尚闻洪谷讥其专。象外虽云得摩诘，设色何必非龙眠。吾观营邱华原辈，胸中本有全山川。层峦叠嶂架楼阁，野桥细路分水泉。天然远近与向背，依约脉络相蝉联。然后淡浓视意到，变化开阖非言诠。此须多识多阅历，目存心鉴日复年。位置乃能一一合，孰为粉墨黄朱铅。洎乎神来气来候，但见一片成云烟。向来所取尽糟粕，或进于道通于禅。裹粮方能办远适，求鱼且莫思忘筌。不到解衣盘礴裸，敢希神妙秋毫巅。谢生新诗录寄我，正值惠州初放船。短篷晴日为点定，罗浮日日横几前。偶因即自悟妙理，再书纸尾词牵连。生如问我何处得，得自远麓空江边。
赵北口
作者：翁方刚
朝代：清

瀛鄚之间半烟水，村闾如画接渔船。记从鸂滱溪头望，诗思濛濛三十年。蟹簖湾湾罫布棋，霜空老柳照横漪。枯萍折苇萧寥意，转胜浓云蘸翠时。
赵北口·其一
作者：翁方刚
朝代：清

瀛鄚之间半烟水，村闾如画接渔船。记从鸂滱溪头望，诗思濛濛三十年。
赵北口·其二
作者：翁方刚
朝代：清

蟹簖湾湾罫布棋，霜空老柳照横漪。枯萍折苇萧寥意，转胜浓云蘸翠时。
送姚姬传郎中假归桐城
作者：翁方刚
朝代：清

纵观当代述人文，前辈诸公用意勤。清庙明堂庀梁栋，深山大泽蓄风云。开元大历非空貌，秀水新城莫漫云。君去重编《海峰集》，肯随北地乞余芬。几宵东观翻书手，忽拨残更岳顶云。示我天门詄荡语，如披玉策赤青文。飞扬逸气鞭鸾凤，窈渺清斋写典坟。江畔皖公山纵好，有何岩壑可留君。
送姚姬传郎中假归桐城·其一
作者：翁方刚
朝代：清

纵观当代述人文，前辈诸公用意勤。清庙明堂庀梁栋，深山大泽蓄风云。开元大历非空貌，秀水新城莫漫云。君去重编《海峰集》，肯随北地乞余芬。
送姚姬传郎中假归桐城·其三
作者：翁方刚
朝代：清

新蔬软脆带春冰，风味端宜笋蕨胜。淡意回甘无物喻，苦言近辣有人憎。纪侯秋夕缘诗瘦，严子冬心抱病能。又到唐花风启蛰，桂宦雪洒读书镫。
送姚姬传郎中假归桐城·其二
作者：翁方刚
朝代：清

几宵东观翻书手，忽拨残更岳顶云。示我天门詄荡语，如披玉策赤青文。飞扬逸气鞭鸾凤，窈渺清斋写典坟。江畔皖公山纵好，有何岩壑可留君。
重阳后五日同裕轩辛楣游城南万泉寺
作者：翁方刚
朝代：清

活活蒸冬水，先迎冷客来。僧房扫黄叶，禅榻即苍苔。酝酿村阴意，商量野菊开。谁能未花日，闲步问丰台。十年食藕处，有寺已无亭。草径幽能熟，兰襟淡更馨。雨兼萑苇响，泉带辘轳听。意在寒林背，西山分外青。
重阳后五日同裕轩辛楣游城南万泉寺·其一
作者：翁方刚
朝代：清

活活蒸冬水，先迎冷客来。僧房扫黄叶，禅榻即苍苔。酝酿村阴意，商量野菊开。谁能未花日，闲步问丰台。
重阳后五日同裕轩辛楣游城南万泉寺·其二
作者：翁方刚
朝代：清

十年食藕处，有寺已无亭。草径幽能熟，兰襟淡更馨。雨兼萑苇响，泉带辘轳听。意在寒林背，西山分外青。
钤山堂
作者：翁方刚
朝代：清

堂倚袁江麓势偏，青峰俯愧碧潺湲。大鸡韩孟联吟好，小吏庐江乐府传。莫认故巢思孔翠，试凭后学洒山川。世间岂少藏脩者，岑寂书窗二十年。
铜马篇示冯生
作者：翁方刚
朝代：清

我来岭西访铜柱，怀古一赋《铜马篇》。摩挲铜鼓况已屡，有若手量铜马然。忆昔伏波下交趾，骆越鼓正鸣阗阗。闻声岂独思将帅，揽辔万里秋风前。平生阅马千万匹，老眼默识形神全。想像骅骝立突兀，斑驳霞雪生云烟。空际嘶闻或风雨，意中蹄阔无山川。遂空万古凡马相，一借三尺铜精传。诏书特置宣德殿，太仆黄门几曾见。夜半房星忽下流，铜龙掠影如飞电。谁识来从鸢跕乡，却教作式龙楼院。武皇旧立金马门，渥洼天厩如云屯。当时枉费往西使，似尔才空冀北群。须信骊黄牝牡外，别有倜傥权奇存。买骨谁能悬揣度，按图更要勤求索。定视蹄高鬣尾垂，不烦锦辔黄金络。天机一片铸尔成，为尔暑寒燥湿无变更，就我模范腾光晶。世间岂少九方皋与东门京，漫说骐驎地上行。
铜鼓歌题曲阜颜氏拓本
作者：翁方刚
朝代：清

桂君昔拓颜氏鼓，宋生今示秋谷诗。秋谷诗盖观鼓作，我赋拓本嗟已迟。手量面径一尺四，雕纹十匝缭绕之。䨓回络索乳交晕，庚庚细理砂画锥。一十二辰作阳识，俨如汉鉴神卫施。或云伏波或诸葛，前后皆说东京遗。传闻伏波定交趾，骆越声震西南夷。厥初盖以铜易革，调和燥湿均参差。缀以蛙形面八角，逮乎诸葛西蜀为。渡泸而后制滋广，三川百粤沿其规。诸獠诸峒以次铸，度以大小随高卑。张庭置酒集子女，金钗扣应都老期。宫商呼吸和子母，丹黄药淬分雄雌。含风吟啸出蜗篆，午阴风雨来渺瀰。昔我十登南海庙，殿庭縆索东西垂。东者最大西次小，郑絪献自春州驰。铜鼓滩边出者一，鹧鸪斑象义爻蓍。仲春之祀侑神乐，百灵秘怪环委蛇。声闻江口二十里，扶骨黄木天风吹。高凉神祠亦有此，溪水夜半云雷随。壶芦笙与竹笛和，节歌洗庙东坡词。往还经过屡稽考，手扪星宿森离离。竹垞朱老昔缩图，四金六鼓辨礼仪。又闻渔洋有手记，相传款识如鼎彝。文曰伏波将军铸，马援时字焉得窥。踟蹰廊下每忘去，何暇细绘虾蟆皮。假如腹镌果堪拓，吾定凹凸穷毫釐。以冠粤东金石籍，视此奚啻千倍蓰。异哉渔洋竟沿误，暑月累我汗濯澌。十夫揩视无一字，图经好事乃我欺。徒然寸尺志面腹，并未摹拓来装治。十年箧中审古器，磊磊大小千百奇。两汉之文考所释，洪娄欧赵皆吾师。独无鼓铭著于录，曲阜尺但摹虑虒。乐圃此鼓获何岁，想近孔壁锵金丝。诸老同时定详说，鲁薛弟子辞何疑。我题欲作科斗篆，配尔古绿苔花奇。茫然发我南岭梦，海潮声定推篷时。空窗月堕大圆镜，波文海藻穿涟漪。作诗以寄颜与桂，那敢秋谷相攀追。
阅江楼歌
作者：翁方刚
朝代：清

昆仑一脉来夜郎，东流直下万里长。包络滇黔汇交桂，中乃混一漓与湘。浔梧百折到南海，全入牂牁归大洋。端州城外石矶石，屹此四瞰为遮防。三面皆山一面水，水又襟带山之旁。初看七岩排北牖，金天逦迤腾光芒。诸峰渐西势渐阔，远如两扇枨闑张。一丝袅袅下天际，纡徐浩淼趋中央。忽然斗起跑空立，一门万马争奋骧。强弓迅矢发不及，白浪倒射苍崖苍。束以孤亭受以峡，峡三十里皆羚羊。建瓴屋下复有屋，崧台址本层层方。因台拓扉俯峡底，不知更几千丈强。大湘小湘出帆背，顶湖沥湖穿石梁。龙湫又吐诸瀑下，峡口急斗声礌硠。千岩树逼水关绿，万壑风溅山窗凉。自此南江北江合，滔滔浩浩仍悠扬。百里千里注海去，复接横浦浈含洭。斜阳极天逆远翠，顷刻四壁皆江光。云岚咫尺在几席，大书磨墨神苍茫。
雷州道中读道园学古录忆甲申冬曾读于此用录中韵作诗寄萚石蕴山未窥其旨也爰为改作
作者：翁方刚
朝代：清

公撰南州仿中州，何啻宝书述左丘。惜哉仅传石问答，空此妙语临芳洲。南渡而后文渐敝，销金锅内米淅矛。程学盛南苏学北，各主一二难兼收。是时江表余前修，那无奇字扬付侯。百年文献天半壁，孰与索隐还阐幽。大都文儒富馆阁，亦有殷士将羊牛。内府图书谁复识，宰相世系或可求。在朝在野都一集，风雅可当元春秋。所以自负汉庭吏，不肯毫末铅粉留。惜墨几无一字著，岂碍万丈光芒流。曲折渟蓄皆有故，彼夸多者真浮游。杨范揭辈藻已弱，对此疑古彝鼎舟。温研一过又三载，轺边海月凉悬钩。
青玉峡
作者：翁方刚
朝代：清

青玉峡口双厓开，层青倒卷作怒雷。马尾东来势一掉，蹴起万壑声喧豗。我初观瀑十里外，银潢远泻高崔嵬。到寺亭午霁色出，珠帘正挂莲花台。云根却踏巨鳌背，日影磨荡神龙颏。仰望珠帘不可见，中盎一碧如平杯。高峰转东又转北，不知拗折从何来。到此万马跃一鼓，飞花喷雪成千堆。大石礌硠剨万古，淋漓元气非莓苔。手扪星辰不敢逼，庚庚眼眩杓衡魁。隔溪啸答响山籁，长风襟袖凌九垓。穿云剔篆不能去，粗沙细砾皆琼瑰。漱玉亭子大如斗，想像坡老真仙才。安得急雨看龙斗，狂呼潋滟于山僧送客忘言说，水自飞流石自横。借问药苗寻径者，定知何处午鸡鸣。
黄文节草书太白忆旧游诗卷
作者：翁方刚
朝代：清

鱼子笺纸追零陵，墨禅输此有发僧。石郎戎州观落笔，张通何似李展能。歌罗驿舍一觉梦，《竹枝》三叠鹃啼应。摩围峰下寂无物，幻作怪石缠枯藤。平生独立万物表，岂有迹象侔超腾。电掣飙回摄以息，阴帅阳霅夫谁徵。咫尺神灵雷雨至，处处回向真源凭。钱穆父言久弥笃，丰人翁赋聒可憎。华阳楼入补庵鉴，彭泽园拟光禄丞。吾尝手披祝老记，精楷不比痴冻蝇。尔日来观目为眩，亦拟草势心兢兢。折钗屋漏岂二义，科斗籀篆原相承。不胶于心不名技，尚恐祝老非其朋。三年匡庐我梦想，太白吟处云锦层。谷园书屋索恍忽，夜夜挑尽东轩镫。瓣香私淑吾岂敢，一波一策皆矩绳。西江归来又四载，晤此真面寒崚嶒。石田可耕海可钓，虬螭骖驾云涛乘。始来吾斋寻宿诺，木犀香泛茶瓯蒸。黄龙山中三昧出，银河飞瀑禅窗凭。
东轩联
作者：翁方纲
朝代：清
体裁：联

天下几人学杜甫；当时四海一子由。
黄鹤楼联
作者：翁方纲
朝代：清
体裁：联

千古题诗到崔李；本朝制义在熊刘。
人日寄林颖叔
作者：翁时稚
朝代：清

人日题诗句懒裁，草堂萧瑟向江开。忍将书剑风尘老，但觉星霜鬓发催。山水有缘还蜡屐，莺花无恙又衔杯。定知放鹤林和靖，载酒亭皋独访梅。
寓怀
作者：翁时稚
朝代：清

神山有威凤，雌鸣求其凰。吐气日五色，百年无文章。誓欲辞丹穴，扈阁供翱翔。一去万余里，凌虚览下方。桐花久无阴，竹实难为粮。栖止乏珍木，振翼还扶桑。讵若燕雀志，相贺惟华堂。门庭傥罗网，中道空悲伤。衡山何崔嵬，去天不盈尺。绿萝摇晴烟，邈与尘世隔。颇闻方瞳翁，破铛煮白石。手弄明月光，冥栖在窟宅。叹我血肉躯，何由生羽翼。路逢古仙人，长跪问鍊魄。亲授不死方，云可烧琼液。丹砂久欲营，霜鬓苦相迫。别我骑青鸾，仰视了无迹。吾将谢俗流，去作阆风客。
寓怀·其一
作者：翁时稚
朝代：清

神山有威凤，雌鸣求其凰。吐气日五色，百年无文章。誓欲辞丹穴，扈阁供翱翔。一去万余里，凌虚览下方。桐花久无阴，竹实难为粮。栖止乏珍木，振翼还扶桑。讵若燕雀志，相贺惟华堂。门庭傥罗网，中道空悲伤。
寓怀·其二
作者：翁时稚
朝代：清

衡山何崔嵬，去天不盈尺。绿萝摇晴烟，邈与尘世隔。颇闻方瞳翁，破铛煮白石。手弄明月光，冥栖在窟宅。叹我血肉躯，何由生羽翼。路逢古仙人，长跪问鍊魄。亲授不死方，云可烧琼液。丹砂久欲营，霜鬓苦相迫。别我骑青鸾，仰视了无迹。吾将谢俗流，去作阆风客。
秋海棠
作者：翁时稚
朝代：清

美人香草合通辞，惆怅樊川感鬓丝。绛雪楼台中妇艳，青溪烟水小姑祠。独眠凉月如幽怨，不嫁东风忍自痴。怕向廊阴望颜色，累侬红豆作相思。墙根延伫望斜阳，竹绣罗衣竟体香。红粉年年伤薄命，秋心寸寸尽回肠。神仙小谪兰期晚，风露无情茜袖凉。我亦吟香感迟暮，古来萝薜属潇湘。
秋海棠·其一
作者：翁时稚
朝代：清

美人香草合通辞，惆怅樊川感鬓丝。绛雪楼台中妇艳，青溪烟水小姑祠。独眠凉月如幽怨，不嫁东风忍自痴。怕向廊阴望颜色，累侬红豆作相思。
秋海棠·其二
作者：翁时稚
朝代：清

墙根延伫望斜阳，竹绣罗衣竟体香。红粉年年伤薄命，秋心寸寸尽回肠。神仙小谪兰期晚，风露无情茜袖凉。我亦吟香感迟暮，古来萝薜属潇湘。
南唐官砚歌
作者：翁树培
朝代：清

百六十字辉星躔，永叔所得原叔传。我从皇祐溯保大，后先俯仰已百年。宋兴百年盛文治，龙图学士登集贤。搜碑手题《集古录》，传信新订薛史编。夷陵舟中伴行笈，玉堂儤直供丹铅。回思初得二十载，双桂楼下屏风前。牡丹姚魏谱京洛，鸲鹆眼晕摹方圆。公时南京作留守，此砚先已来应天，沈湮弃置忽显豁，押尾小印精雕镌。升平回首忆畴昔，江南野老词凄然。自言幼时尝及见，金陵旧有负郭田。先朝元宗重文史，缥缃器具能精妍。承明石渠富珍秘，廷圭之墨澄心笺。是时歙州置砚务，饩廪月给唐国钱。龙尾山头斸苍骨，罗纹坑底淘清泉。尚方岁取有程课，箕裘世业弥精专。溪流渐湮山脉断，沧桑变后岁月迁。摩挲此砚三叹息，无端枨触增流连。一代繁华说江左，万古灵秀钟山川。李少微名漫题记，谢景山瓦曾周旋。
四月十九日重登小黑山
作者：翁树培
朝代：清

远山如带拱神州，两月重来话昨游。人在上方临下界，时当初夏似深秋。葱茏树色千寻合，罨霭岚光四面浮。山圃桃花开正好，可容借榻暂淹留。
陈白阳古木寒鸦
作者：翁树培
朝代：清

两崖老树摇秋声，疏林摵摵飘红英。槎丫瘦削倍萧瑟，俄看数点寒鸦横。横处排空复成阵，欲落不落栖还惊。性果求安便止宿，心缘怀侣犹飞鸣。商飙习习振林谷，纷纷翔集仍回萦。一枝岂不故巢恋，归羽未定烦经营。烟云半抹意惝恍，树杪遮断红霞明。长空来往极寥廓，徘徊怅望劳浮生。合离下上得所适，超忽远近随遐征。树惟见鸦不见叶，夕阳疏影衔山晴。山人静者独观妙，机心世虑两不撄。临流拄杖意何属，坐视物化无枯荣。写生取神不求似，气味包蓄逾孤清。微烘淡墨渐无迹，门径异否衡山评。
陈白阳古木寒鸦
作者：翁树培
朝代：清
体裁：古风

两崖老树摇秋声，疏林摵摵飘红英。槎桠瘦削倍萧瑟，俄看数点寒鸦横。横处排空复成阵，欲落不落栖还惊。性果求安便止宿，心缘怀侣犹飞鸣。商飙习习振林谷，纷纷翔集仍回萦。一枝岂不故巢恋，归羽未定烦经营。烟云半抹意惝恍，树杪遮断红霞明。长空来往极寥廓，徘徊怅望劳浮生。合离下上得所适，超忽远近随遐征。树惟见鸦不见叶，夕阳疏影衔山晴。山人静者独观妙，机心世虑两不撄。临流拄杖意何属，坐视物化无枯荣。写生取神不求似，气味包蓄逾孤清。微烘淡墨渐无迹，门径异否衡山评。
题揭钵图
作者：翁树培
朝代：清

厉诗但衍宝积经，前此作者推阮亭。此卷无诗但存画，淡描水墨非丹青。纷拿变幻斗俶诡，精怪出没鞭雷霆。飙驰电掣兽奔驶，刀剑断折纷雨零。钵底忽现小儿相，手足卷曲如拘囹。半空天乐下鸾驭，慈光普照留云軿。我于此图悟禅指，画师寓意加丁宁。佛言贪嗔与痴爱，根尘净绝无畦町。尔缘性嗜啖人子，饕餮餍饫污膻腥。是曰贪心杀机伏，轮回毂转不暂停。尔缘幼子失所往，七日遍索穷幽冥。是曰痴心堕恶趣，如茧自缚迷难醒。尔作狡狯聚丑类，搴旗挥刃铦发硎。是曰嗔心即苦海，无明焰炽通天庭。尔因弱雏乞援救，涕洟哀吁怜伶仃。是曰爱心著魔障，爱未能割况汝形。四者轇轕互薰染，流派那辨渭与泾。遂兴幺么蠢蠕动，蕃孳鷇勃生螟蛉。钵耶非钵乃佛力，琉璃七宝圆光荧。相与非相难执著，鸠盘嫫母尹与邢。神奸魑魅起妄念，爱魔未许逃天刑。慈悲智慧释尘缚，空空倒挈军持瓶。离奇惝恍震心魄，花妖木客招群灵。人非人兮想非想，青磷佛火辉流萤。李森朱璧不可作，谁与画手存模型。不徒罗家绘图拟，好续梵偈传镫铭。
题法时帆诗龛向往图
作者：翁树培
朝代：清

异代诗人萃一堂，风流千载说柴桑。打钟扫地三生梦，可少同龛爇瓣香。三昧何能掩韦柳，五言选却右丞删。欲将画里徘徊意，叩取渔洋甲乙间。
题法时帆诗龛向往图·其一
作者：翁树培
朝代：清

异代诗人萃一堂，风流千载说柴桑。打钟扫地三生梦，可少同龛爇瓣香。
题法时帆诗龛向往图·其二
作者：翁树培
朝代：清

三昧何能掩韦柳，五言选却右丞删。欲将画里徘徊意，叩取渔洋甲乙间。
暮春
作者：翁格
朝代：清

莫怨春归早，花馀几点红。留将根蒂在，岁岁有东风。
松鼠
作者：翁氏
朝代：清

炯炯双眸狡，如梭绕树丫。长公曾有赋，贞女刺无牙。性癖犹耽果，情顽不息花。行藏那可问，穿穴是生涯。
绿牡丹
作者：翁氏
朝代：清

一枝娇艳殿春开，疑是芭蕉分影来。云鬓漫劳秦女挽，宫纱须趁曲江裁。轻盈自可藏幺凤，绰约偏宜映古槐。回首梁园他日事，不禁花下几徘徊。
吴凤庙重修落成
作者：翁煌南
朝代：清

跃马横刀意气雄，满腔热血破蛮风。精诚格厉神威在，从此重新庙貌崇。
敬和栖霞先生鸟松阁作
作者：翁煌南
朝代：清

青天绿地绝纤尘，高阁双松翠入神。个里炎威侵不到，天将清景付诗人。
敬和栖霞先生鸟松阁作·其二
作者：翁煌南
朝代：清

翠绕高山势抱云，苍龙盘郁独超群。孤标百尺凌天汉，长啸一声入画纹。枝压细风来晚枕，影笼残月过朝曛。琴音鸟语资馀兴，足慰生平是此君。
舟中有感
作者：翁煌南
朝代：清

东都此去路漫漫，回首离情泪不乾。寞寂孤舟难写恨，家乡窃喜望中看。
咏史
作者：翁照
朝代：清

周衰政不纲，征伐强侯擅。霸业复凌夷，私门势强悍。三桓七穆兴，鲁卫势衰愞。六卿专晋权，《扬水》为之先。争强互相吞，三晋六国半。俱酒为家人，倒置履与弁。如何周威烈，封侯遂其愿。坏法自天朝，史笔昭独断。司马续《春秋》，岂独重辞翰。秦赵会渑池，相如称勇智。秦人诈不行，赵亦严兵备。瑟缶互相击，计实同儿戏。何不讲战守，乃以人国试。沛公赴鸿门，累卵危不啻。项庄剑已拔，亚父玦屡示。如厕间道归，偶值猛虎睡。轻兵蹑其后，釜鱼那能避。不见楚怀王，留秦死秦地。嬴秦失其鹿，群雄互吞啮。沛公能任人，左右有三杰。炎威既赩张，西楚遂灰灭。一朝飞鸟尽，良弓自摧折。功人既囚絷，功狗焉望活。而胡丰沛游，歌风起激越。韩彭并菹醢，猛士惧流血。谁愿守四方，保身自明哲。武皇重经术，发策策贤良。广川抱硕学，天人语周详。贾茂董更醇，治道通阴阳。而胡命世材，出俾相骄王。守正端轨则，推诚化披猖。留滞终外藩，稍异投沅湘。曲学阿世人，升之在庙廊。汉业不复兴，格心谁周防。叶公空好龙，见龙乃张皇。文成五利封，尚主亦不惜。谓世无神仙，佺乔在咫尺。文成五利诛，骈首如羊豕。谓世有神仙，所言皆妄耳！金银宫阙间，可望不可到。清心守环中，无为领众妙。而况至人徒，修短非可校。不朽超形骸，千秋光远耀。孔光谮王嘉，浸润致之死。马融排李固，承顺权臣指。两人擅声华，素推经术士。忽焉好恶乖，交口肆诋毁。失己违本心，媚人求贵仕。平生读何书，适佐贪且鄙。一念入奇邪，百世人不齿。愿尔顾修名，慎勿污青史。
咏史·其一
作者：翁照
朝代：清

周衰政不纲，征伐强侯擅。霸业复凌夷，私门势强悍。三桓七穆兴，鲁卫势衰愞。六卿专晋权，《扬水》为之先。争强互相吞，三晋六国半。俱酒为家人，倒置履与弁。如何周威烈，封侯遂其愿。坏法自天朝，史笔昭独断。司马续《春秋》，岂独重辞翰。
咏史·其三
作者：翁照
朝代：清

嬴秦失其鹿，群雄互吞啮。沛公能任人，左右有三杰。炎威既赩张，西楚遂灰灭。一朝飞鸟尽，良弓自摧折。功人既囚絷，功狗焉望活。而胡丰沛游，歌风起激越。韩彭并菹醢，猛士惧流血。谁愿守四方，保身自明哲。
咏史·其二
作者：翁照
朝代：清

秦赵会渑池，相如称勇智。秦人诈不行，赵亦严兵备。瑟缶互相击，计实同儿戏。何不讲战守，乃以人国试。沛公赴鸿门，累卵危不啻。项庄剑已拔，亚父玦屡示。如厕间道归，偶值猛虎睡。轻兵蹑其后，釜鱼那能避。不见楚怀王，留秦死秦地。
咏史·其五
作者：翁照
朝代：清

文成五利封，尚主亦不惜。谓世无神仙，佺乔在咫尺。文成五利诛，骈首如羊豕。谓世有神仙，所言皆妄耳！金银宫阙间，可望不可到。清心守环中，无为领众妙。而况至人徒，修短非可校。不朽超形骸，千秋光远耀。
咏史·其六
作者：翁照
朝代：清

孔光谮王嘉，浸润致之死。马融排李固，承顺权臣指。两人擅声华，素推经术士。忽焉好恶乖，交口肆诋毁。失己违本心，媚人求贵仕。平生读何书，适佐贪且鄙。一念入奇邪，百世人不齿。愿尔顾修名，慎勿污青史。
咏史·其四
作者：翁照
朝代：清

武皇重经术，发策策贤良。广川抱硕学，天人语周详。贾茂董更醇，治道通阴阳。而胡命世材，出俾相骄王。守正端轨则，推诚化披猖。留滞终外藩，稍异投沅湘。曲学阿世人，升之在庙廊。汉业不复兴，格心谁周防。叶公空好龙，见龙乃张皇。
将之北河留别
作者：翁照
朝代：清

织就文禽作对飞，一篝灯火久相依。耦耕当日言犹在，佐读终年计转非。但使我能抛犊裤，肯教君更泣牛衣。料应不学苏家妇，金尽归来也下机。
梅花坞坐月
作者：翁照
朝代：清

静坐月明中，孤吟破清冷。隔溪老鹤来，踏碎梅花影。
涵秋亭小憩怀师十五南塘
作者：翁照
朝代：清

疏林过微雨，返照明残滴。独立野亭中，萧然起寒色。澄湖落雁斜，古渡啼鸦寂。不见远归人，楚天淡秋碧。
蓑衣
作者：翁照
朝代：清

记得寒江外，曾披上钓舟。烟波双鬓老，风雨一身秋。戴笠偏相称，垂竿亦自幽。严陵如爱此，应不著羊裘。
赠沈侍御椒园
作者：翁照
朝代：清

展卷光腾五朵霞，总由忠爱发精华。诗宗杜老能忧国，文溯昌黎属大家。午夜疏灯焚谏草，春风小驿见常花。悬知兄弟联吟处，添得新诗护碧纱。
迎笑亭写望
作者：翁照
朝代：清

满亭飞翠扑轻裾，大好风光画不如。数摺晚山迷橘树，一竿秋水上鲈鱼。室藏乌喙人何在，舟载蛾眉事恐虚。转眼霸图销歇尽，而今赢得话樵渔。
送归愚沈少宗伯予告归里
作者：翁照
朝代：清

片帆潞河来，相值在泲水。知水予告归，南云指故里。敬读御赐诗，千丈荣光起。载赓洵一德，眷注情无已。遭逢媲虞唐，进退善终始。公归有程期，我老失准轨。离筵布南池，鸣蝉绿阴里。无计更挽留，去去波如驶。但愿南风狂，维解舟仍舣。忆昔初识公，其岁当壬午。两地合云龙，侨札通缟纻。吴门与暨阳，来往互宾主。矻矻商古今，硁硁订出处。龙跃终升天，云散难作雨。遥遥两地分，间隔寒与暑。云龙今复合，情深逾昔者。齿增易惊惕，道进无违拒。相期同惜阴，晚节师侃禹。送公归去来，悠悠返荷屋。作社赴鸡豚，约伴同樵牧。弭棹香水溪，采芝砚山麓。谁积衮冕俦，依然抱黄犊。道充轻禄位，天定归淳朴。我将还故林，老去爱云木。三十三山间，结庐卧空谷。公能复来过，江皋路应熟。念旧话前程，草堂夜同宿。
送归愚沈少宗伯予告归里·其一
作者：翁照
朝代：清

片帆潞河来，相值在泲水。知水予告归，南云指故里。敬读御赐诗，千丈荣光起。载赓洵一德，眷注情无已。遭逢媲虞唐，进退善终始。公归有程期，我老失准轨。离筵布南池，鸣蝉绿阴里。无计更挽留，去去波如驶。但愿南风狂，维解舟仍舣。
送归愚沈少宗伯予告归里·其三
作者：翁照
朝代：清

送公归去来，悠悠返荷屋。作社赴鸡豚，约伴同樵牧。弭棹香水溪，采芝砚山麓。谁积衮冕俦，依然抱黄犊。道充轻禄位，天定归淳朴。我将还故林，老去爱云木。三十三山间，结庐卧空谷。公能复来过，江皋路应熟。念旧话前程，草堂夜同宿。
送归愚沈少宗伯予告归里·其二
作者：翁照
朝代：清

忆昔初识公，其岁当壬午。两地合云龙，侨札通缟纻。吴门与暨阳，来往互宾主。矻矻商古今，硁硁订出处。龙跃终升天，云散难作雨。遥遥两地分，间隔寒与暑。云龙今复合，情深逾昔者。齿增易惊惕，道进无违拒。相期同惜阴，晚节师侃禹。
雨后君山野步
作者：翁照
朝代：清

一缕初晖泼眼明，独行江路喜新晴。水当腊去青浮岸，山到春来绿进城。楚相祠空汀草合，吴娘船过浪花平。故乡风景殊佳绝，底事终年爱远征。
摸鱼儿·次韵和外湖田泛舟之作
作者：翁玉孙
朝代：清

正清和、一番梅雨，奇峰凝碧千顷。沿溪桑柘青于染，想见三桥波净。平似镜。望湖树湖云，漫荡瓜皮艇。晚霞映岭。恰鱼父船唇，牧童牛背，风外笛声紧。良朋聚，画意诗情管领。探幽须逞清兴，鸡豚社散游人少，谁更把杯痛饮。绕异境，怅路隔桃源，可许移家近。纪游无尽。看屋隐蔷红，波分柳绿，点缀好风景。
凤凰台上忆吹箫·题管夫人书璇玑图墨刻
作者：翁瑞恩
朝代：清

藕孔心多，莲房意苦，丝丝织出千篇。怅别怀难诉，倩彼鱼传。赢得香车远讶，销魂是、会面它年。还疑梦，不因弃掷，那得团圆。姗姗。幽栖居士，细绎遍回波，忒煞缠绵。更水晶宫畔，佳偶如仙。添出簪花妙笔，银钩体、濡染云笺。从头数，古来几多，淑媛新编。
凤栖梧·自题“梧馆吟秋图”
作者：翁瑞恩
朝代：清

泠泠何处秋声起。欲问秋声，只在桐阴里。风定芙蓉香十里。烹茶唤起娇嫞婢。把卷论文人有几。还是芭蕉，解得侬心意。不合读书明眼底。添将多少愁滋味。
十六字令 其一 分题作
作者：翁瑞恩
朝代：清

星。银汉西斜点点明。流莺过，一样照空庭。
十六字令 其七 分题作
作者：翁瑞恩
朝代：清

鱼。织水梭痕约略如。从流上，传得故人书。
十六字令 其三 分题作
作者：翁瑞恩
朝代：清

溪。欸乃声声泛绿漪。桃源路，前度可曾迷。
十六字令 其二 分题作
作者：翁瑞恩
朝代：清

云。薄似轻罗剪水纹。微皴处，新月露眉痕。
十六字令 其五 分题作
作者：翁瑞恩
朝代：清

欢。久别方知会面难。今宵饮，倾盏径须乾。
十六字令 其八 分题作
作者：翁瑞恩
朝代：清

虫。露冷阶前泣晓风。凄凄语，商略过残冬。
十六字令 其六 分题作
作者：翁瑞恩
朝代：清

愁。细雨黄昏独倚楼。无情绪，随又上眉头。
十六字令 其四 分题作
作者：翁瑞恩
朝代：清

山。晓起开门雪里看。苍松影，装点翠云鬟。
十六字令·分题作
作者：翁瑞恩
朝代：清

星。银汉西斜点点明。流莺过，一样照空庭。云。薄似轻罗剪水纹。微皴处，新月露眉痕。溪。欸乃声声泛绿漪。桃源路，前度可曾迷。山。晓起开门雪里看。苍松影，装点翠云鬟。欢。久别方知会面难。今宵饮，倾盏径须乾。愁。细雨黄昏独倚楼。无情绪，随又上眉头。鱼。织水梭痕约略如。从流上，传得故人书。虫。露冷阶前泣晓风。凄凄语，商略过残冬。
卖花声·题叶小鸾眉子砚拓本
作者：翁瑞恩
朝代：清

半弯眉子被云遮。柳乍舒芽。绿窗绣罢并头花。还向灯前题锦句，寒逗轻纱。一片碎琼霞。几寸尘沙。菩提明镜本无瑕。闲倚阑干重拂拭，月也横斜。
卖花声·题藏墨山房
作者：翁瑞恩
朝代：清

竹屋纸明窗。聊可支床。小亭一角绕长廊。曲曲层台如雁齿，合种花王。草绿满庭芳。亚字红墙。碧桃谢却桂枝香。可惜梧桐新雨后，少个池塘。
双调望江南·夏饼
作者：翁瑞恩
朝代：清

春光暮，夏至一阴旋。麦陇风来香细细，炊烟何处识红莲。仔细与君看。玲珑式，月影恰团圆。纤手搓来形似玉，银刀擘处气如兰。珍重劝加餐。
台城路·桃花庄春望
作者：翁瑞恩
朝代：清

春遍江南风细细。正是嫩寒天气。燕子衔泥，提壶唤雨，十里软红尘滓。袷衣初试。看波绿粼粼，野鸥乍起。一路桃花，浅深红到半山里。回忆岭南旧地。有万枝香雪，月明如洗。沽酒桥边，采桑村外，一样嫣红姹紫。春光无改。叹廿载浮踪，鬓丝添矣。它日来游，溪上桃花开还未。
如梦令·雪霁小园探梅
作者：翁瑞恩
朝代：清

晓日半窗晴照。积雪满庭寒峭。呵手试新妆，慵把眉痕重扫。休笑。休笑。为探小园梅早。
婆罗门令·汪氏壶园看婆罗花，即席赠潘夫人
作者：翁瑞恩
朝代：清

荣阳第、佛香亲种。平阳第。又山房亲种。分得灵根，花瓷斗、宜清供。敷微荫，满院鬘云拥。孤松畔，灵石缝。簇繁英、邀得祥禽弄。嘉名比似忧昙钵，棠棣馆、更交让称颂。旃檀馥郁，贝叶萋菶。开了荼蘼，异本端藉禅天送。未藉东皇宠。
归田乐·又题渡江词
作者：翁瑞恩
朝代：清

旗亭唱罢赓酬句。吟到邗江烟树。山色与波光，都写行装彩毫助。金焦两点看飞渡。远浦忽惊鸥鹭。风饱一帆悬，莼羹鲈脍人归去。
御街行·题吴春海太史鸿恩“岁寒登岱图”
作者：翁瑞恩
朝代：清

朔风峭劲严冬节。泰岱顶、行踪绝。有人杖策独寻幽，不管天门深鐍。兹游突过，昌黎登华，书与家人别。一编岱览难周列。择胜处、新图揭。云亭封禅久无书，谁识相如才杰。庭闱眷念，觚棱回首，自记轮蹄辙。
惜分飞·寄衣
作者：翁瑞恩
朝代：清

瞥见枝头梅蕊暖。愁到眉峰寸寸。何处砧声恨。更无言语中心闷。金剪裁成添弱线。又把吴绵细选。寄与郎如见。休论缣华同贫贱。
望江南 其一 题刘彦清农部“古红梅阁图”
作者：翁瑞恩
朝代：清

红梅阁，殿直昔幽栖。逋老却输仙眷挈，侍儿曾记小名题。曲巷在桥西。
望江南 其三 题刘彦清农部“古红梅阁图”
作者：翁瑞恩
朝代：清

红梅阁，画里唤真真。棐几添香清有韵，雕阑倚袖净无尘。古艳此传神。
望江南 其二 题刘彦清农部“古红梅阁图”
作者：翁瑞恩
朝代：清

红梅阁，小住惬平生。词客彩毫工觅句，美人黄土尚多情。梦也忒分明。
望江南 其四 题刘彦清农部“古红梅阁图”
作者：翁瑞恩
朝代：清

红梅阁，往事与谁谈。响屐不堪寻旧径，桃花并恐失空庵。何处望江南。
望江南 四首 其一
作者：翁瑞恩
朝代：清
体裁：词

秦淮月，久漾画图中。处处楼台歌落日，家家庭院泣秋风。寂寞古行宫。
望江南 四首 其三
作者：翁瑞恩
朝代：清
体裁：词

秦淮月，憔悴惜芳辰。玉树歌残南部曲，金钲吹散秣陵春。屈指岁更频。
望江南 四首 其二
作者：翁瑞恩
朝代：清
体裁：词

秦淮月，一片可怜生。荒草斜侵萧寺碧，残阳空照蒋山青。流水绕孤城。
望江南 四首 其四
作者：翁瑞恩
朝代：清
体裁：词

秦淮月，望断楚云低。生怕风高多鬼语，还惊潮落有莺啼。愁煞画楼西。
望江南·四首
作者：翁瑞恩
朝代：清

秦淮月，久漾画图中。处处楼台歌落日，家家庭院泣秋风。寂寞古行宫。秦淮月，一片可怜生。荒草斜侵萧寺碧，残阳空照蒋山青。流水绕孤城。秦淮月，憔悴惜芳辰。玉树歌残南部曲，金钲吹散秣陵春。屈指岁更频。秦淮月，望断楚云低。生怕风高多鬼语，还惊潮落有莺啼。愁煞画楼西。
望江南·春日苦雨
作者：翁瑞恩
朝代：清

春光好，杨柳画楼西。帘外鹦哥初解语，檐前燕子乍衔泥。风雨又凄凄。春光好，桃李半开时。倦倚绣床添弱线，闲抛书卷写新词。可惜雨如丝。
望江南·题刘彦清农部“古红梅阁图”
作者：翁瑞恩
朝代：清

红梅阁，殿直昔幽栖。逋老却输仙眷挈，侍儿曾记小名题。曲巷在桥西。红梅阁，小住惬平生。词客彩毫工觅句，美人黄土尚多情。梦也忒分明。红梅阁，画里唤真真。棐几添香清有韵，雕阑倚袖净无尘。古艳此传神。红梅阁，往事与谁谈。响屐不堪寻旧径，桃花并恐失空庵。何处望江南。
江城梅花引·题“仕女调鹦鹉图”
作者：翁瑞恩
朝代：清

又摇纨扇脱吴绵。恼人天。困人天。懒倚锈床，独自理花钿。柳色青青春色去，睡难稳，傍栏杆、到月残。月残。月残。堕云鬟。烛乍弹。香乍燃。小院寂寞，水槛外、鹦鹉惊寒。低语雕笼，昨夜梦初阑。唤起玉人钗影坠，调慧舌，说无聊，醒倦眠。
满江红·江阴年仙九尚书没于崇川，侧室吴氏吞金以殉
作者：翁瑞恩
朝代：清

蓦地波澜，掷碎了、菱花圆月。伤心处、白杨衰草，轜车临穴。歌舞樽前欢梦短，繁华镜里浮沤阅。尽缠绵、愿结再生盟，孤怀洁。巾帼女，多奇节。拼绝命，黄金屑。叹珠沉花谢，九回肠折。慷慨难忘斑竹恨，乱离岂恋红尘瞥。听夜深、愁雨洒空阶，香魂冽。
琐窗寒·雪夜怀诸兄弟
作者：翁瑞恩
朝代：清

昨夜轻寒，开帘瞥见，玉龙回舞。飞花糁径，朵朵散时还聚。短篱边、冷梅吐芬，曲廊缓步殊增趣。似故乡风景，修篁斜倚，遥天将暮。谁语。离情绪。记咏雪闲庭，围炉觅句。韶华易改，雁影纷飞几处。到春来、棠棣半开，天涯坐惜修程阻。难频年、戍鼓常惊，极目燕台树。
生查子·留别藏墨山房
作者：翁瑞恩
朝代：清

天为辟名园，留我三年住。来岁牡丹时，我又辞巢去。花也太多情，似共离人语。燕子若归来，莫更和春驻。
疏影
作者：翁瑞恩
朝代：清

灵光留独。记才经劫火，一洗浇俗。往日亭台，讲舍新移，老圃劳它重筑。飘零我是无家客，幸庇厦、何妨茅屋。待殿春、花事阑时，分取半弓莳菊。连岁吴陵小住，长镵躬托命，园蓛自剧。欲乞淮王，残药分尝，安得刀圭盈掬。江南烽火连天地，已历遍、羊肠九曲。知何时、真息劳踪，笑问平安修竹。
疏影
作者：翁瑞恩
朝代：清

穷非我独。叹流离异地，难问殊俗。海曲荒陇，弹指楼台，行窝谁与兴筑。卜邻不隔东西路，也只好、称贞缩屋。等闲过、风雨重阳，但惜有篱无菊。比似长沙卑湿，韩康今日至，茯苓新剧。市远盘飧，灭灶更炊，剩有寒泉堪掬。芭蕉雨滴凄凉语，却添得、回肠屈曲。知明年、又在何方，漫葺黄冈竹楼。
疏影·自题“种菊补篱图”
作者：翁瑞恩
朝代：清

卜居幽独。喜荒园小小，遥隔尘俗。桃柳僵眠，断涧颓垣，几番曾费修筑。一壶尚有容身地，况占得、数椽老屋。漫思量、魏紫姚黄，守素莫如种菊。分得邻家佳种，轻携鸭觜去，篱畔细斸。摘芯煎茶，犹胜餐霞，日采幽香盈掬。秋深开到黄花候，看麂眼、补来曲曲。叹浮踪、岁月频移，倚遍闲庭修竹。
秋夜月
作者：翁瑞恩
朝代：清

冰轮遥挂。碧沉沉，杨柳岸，秋光如画。一棹烟波深入，片帆轻卸。展吟笺，休负了，良宵无价。箫声渐咽，银河高泻。词人潇洒。扣舷歌，罗袖薄，云鬟低亚。剪烛还成双影，幽情难写。凭私嘱，姮娥道，清辉常借。人间天上，年年今夜。
花非花·雾凇
作者：翁瑞恩
朝代：清

初疑霜，复疑雾。玉屑霏，金葩吐。东风吹得十分匀，开遍梨花千万树。
菩萨蛮
作者：翁瑞恩
朝代：清

年来领略愁滋味。闲愁万斛凭谁慰。分付与东风。黄梁一梦中。芭蕉心不展。脉脉情何限。耐得五更寒，香残烛也残。
菩萨蛮
作者：翁瑞恩
朝代：清

青梅累累枝头结。狂风忽而频吹折。憔悴惜韶光。看它蜂蝶忙。鱼书谁可递。怊怅真无计。望断楚云遥，还惜形影凋。
蝶恋花·藏墨山房丁香花盛开，为填此阕
作者：翁瑞恩
朝代：清

老干槎枒枝叶茂。待得花开，花比人还瘦。欲折一枝香在手。最怜碎朵盈罗袖。细雨春风吹不透。帘内书声，帘底灯如豆。笑对花神酬斗酒。明年可似今年否。
行香子
作者：翁瑞恩
朝代：清

絮扑成烟。荷小浮钱。燕归梁软语缠绵。酒醒鸳枕，诗寄鱼笺。望山重重，云淡淡，月娟娟。花影池边。人影帘前。数更筹独倚栏杆。欲将心事，诉与青天。是一分悲，三分恨，十分酸。
调笑令
作者：翁瑞恩
朝代：清

人静。人静。剩有窗前梅影。罗帏生怕春寒。忘却三更月残。残月。残月。可似昨宵清断。
谒金门·题汪小珊《绣蝶盦词钞凤城集》
作者：翁瑞恩
朝代：清

长安道。好景最饶春晓。一树丁香花窈窕。更听佳客到。落叶辞枝偏早。别有伤秋怀抱。凭与钟期赓曲调。知音从古少。
醉花阴·紫薇花
作者：翁瑞恩
朝代：清

虚白堂前传异种。紫绶曾邀宠。斜月上帘钩，浅碧笼烟，几处凉初送。柔姿羞藉东皇重。溽暑宜清供。莫道不如春，色比秾桃，瘦与黄花共。
金缕曲·闺中秋作
作者：翁瑞恩
朝代：清

信美非吾土。笑浮家、等闲再值，良宵三五。深院木犀香已谢，渐惜秋光欲暮。只碎菊、篱边方吐。漫道井梧添叶好，怕羁愁、添得心尤苦。荣憔感，向谁诉。纪时今日逢冷露。检巾箱、吴绵已罄，故衣重补。青女素娥还耐冷，下界尘凡莫数。恰圆魄、重开顾兔。拜月盈盈同说饼，算乡风、犹是江南路。何处问，旧皋庑。
金缕曲·题李宛湘夫人花阴绕步遗照
作者：翁瑞恩
朝代：清

何处秋声早。碧沉沉、梧桐树底，暖凉初报。觅句不妨芳径滑，踏遍闲庭细草。渐月影、枝头斜照。丛桂小山留不住，恨无端、偏鼓西风棹。琴韵歇，炉烟袅。仙人见说瑶台好。瞥红尘、彩鸾飞去，佩环声杳。札札鸣机灯火夜，犹寄相思远道。今只剩、零烟残稿。逝水年华惊易改，认丰姿、画里容仍渺。追往事，泪多少。
金缕曲·题汪小珊水部“六桥烟雨图”
作者：翁瑞恩
朝代：清

卅里湖边路。带长堤、红桥曲折，绿杨无数。云隔烟迷人迹远，只有青山当户。曾系艇、鸥波深处。渌水粼粼浓似染，最销魂、几阵疏疏雨。萍万点，散还聚。酒痕记取襟前句。看新诗、袖中一卷，吴歈初谱。多少长洲荒苑柳，依旧春风眉妩。可还似、西冷烟树。佳境莫生分别想，證前修、一例天堂住。软尘影，漫回顾。
锦堂春·又题《兰笙集》
作者：翁瑞恩
朝代：清

鸟报檐前晴好，人看陌上春还。娑罗花发题新句，佳景在壶天。蕉叶偶书锦字，兰馐恰敞华筵。红牙谱出千秋岁，月又正团圆。
中秋客萧山
作者：翁白
朝代：清

小楼歌管月明时，帘卷中秋病不宜。摇落一杯还作客，艰危万里独吟诗。心知老去终多累，计欲闲来未有期。却羡向平婚嫁毕，青山赢得好生涯。
乙巳春发吴门留别
作者：翁白
朝代：清

归来暂共此登临，又拥莺花过武林。马首春风正月路，板桥夜雨十年心。愁删白发还为客，悔别青山欲放吟。记得王门投笔后，五湖飘荡到而今。
夜渡鄱阳湖
作者：翁端恩
朝代：清

黄芦瑟瑟送扁舟，千里江天一叶浮。山影忽随云气涌，浪花寒迸月光流。宫亭接食传神鸟，沙渚随波浴野鸥。此际篷窗舒远眺，匡庐真面已全收。
虞山
作者：翁端恩
朝代：清

绝顶登临兴未穷，笙钟万壑动春风。隔江山色青如黛，画有齐烟几点中。
送玉甫兄叔平弟偕绂卿侄应试金陵
作者：翁端恩
朝代：清

雁影涵秋趁晓风，壮游难得一门同。已欣佳句如灵运，更喜清谈有阿戎。万里江涛归赋笔，六朝山色入诗筒。攀香蟾窟家声旧，会看三株灿月中。
金鳌玉蝀观荷
作者：翁端恩
朝代：清

澄波曲绕凤池通，万顷夫渠映日红。绣幰尘催花外路，珠栏香浸水边风。鱼游细浪纹初活，莺啭深林语渐融。太华峰头莲十丈，霞标云锦总相同。
长至日书怀
作者：翁端恩
朝代：清

又见葭灰飞玉琯，深宵拥被对孤镫。青春渐逐尊前改，白发多从镜里增。苦盼音书怜女远，欣看家学有儿承。平生愧乏《螽斯》化，挥尽黄金尚未能。
匡庐歌送沈南疑
作者：翁纪长
朝代：清
体裁：古风

君不见匡庐秀色九江口，遥挹江烟碧于柳。昔者匡生读书至此小结庐，此山遂为匡生有。西庄沈南疑，雅能读书颇好奇。自言欲向匡庐去，把酒苦索匡庐诗。老夫乃是樵云客，爱向名山弄泉石。写将长句赠南疑，留置金泥斸青壁。虎溪桥上薰风微，绿阴四合黄莺飞。已知白社无人迹，君若看云君早归。
夜泊
作者：翁纪长
朝代：清
体裁：五言律诗

野旷天低日，林疏望不斜。青山无客路，白石有人家。蟹舍缘孤涧，鱼舟刺短沙。前村何巷陌，到处款冬花。
渔父词
作者：翁纪长
朝代：清
体裁：古风

烟匝桃花雨翕翕，上滩下滩水何急。白头渔父过滩去，锐头船子冲烟入。挺叉着鱼好身手，大鱼泼刺小鱼泣。咫尺波涛倘相失，一朝俎醢嗟何及。渔父得鱼向南市，归来买酒船头立。烟寒雨细春可怜，桃花红重蓑衣湿。
登城南楼
作者：翁纪长
朝代：清
体裁：七言绝句

旅客携琴去不还，登楼日日望乡关。逝将离恨随春鸟，啼遍江南雨后山。
至日
作者：翁纪长
朝代：清
体裁：五言律诗

浮生犹至日，七十四年馀。兵乱无长策，家贫少著书。解鞍知伏马，衔索总枯鱼。垂老防人面，南山埽敝庐。
访客子西庄
作者：翁纪长
朝代：清
体裁：五言律诗

移棹西庄去，垂杨绿水滨。风流沈秋浦，留得草堂春。开卷馀青霭，弹琴落素尘。旧交半零落，青眼向何人。
访施尊师道场
作者：翁纪长
朝代：清
体裁：五言律诗

仙云不可即，高阁旧盘桓。石镜宛如昨，金经忽已残。琴存三叠舞，炉罢九真丹。杏叶悲黄落，无风满醮坛。
赠借山偶阅放翁集遂作放翁句
作者：翁纪长
朝代：清
体裁：七言律诗

了澈凡心寄一枝，绿蒲团上写新诗。片云不作三千界，长日何争十二时。饭向午前挑菜甲，羹从秋后采莼丝。人间岂少閒滋味，不是高僧那得知。
重阳前一日叶已畦招集横山用昌黎醉赠张秘书韵
作者：翁纪长
朝代：清
体裁：古风

风高山色爽，渺渺离鸿闻。磊落横山主，宛若云中君。托迹横山下，海内称能文。僶俛天地间，富贵比浮云。缃帙无髣髴，翰墨有馀芬。浩浩木石居，悠悠麋鹿群。但求古人合，不觉世事分。肥蕨颇可食，浊醪亦可醺。瞻彼万仞冈，郁郁多氤氲。造化岂终极，人生安足云。文章亦经史，薄俗徒纷纷。剪葵烹九月，滋味美于荤。东篱黄菊秀，赋得碧罗裙。秋气尚馀煖，巧簧惟乱蚊。良友贵责善，孰辨犹与薰。好学须好古，五典兼三坟。古人不偶世，莘渭且耕耘。身立庙堂上，竹帛列奇勋。共酌横山酒，横山日已曛。